url: =I Pasian nasepna ~ Rev. Khup Za Go :: ZOMI DAILY\nposted on 30 June 2016 at 7:00 am Lomkholna: Article, Biakna, Khupzago\nKipawlna: Manipur gamah mi nam tuamtuam leh kampau tuamtuam zang mi tampi i om manin Association phuanin, tua Associationte kipawl khawmin Manipur Baptist Convention ci-in i gam sung leh gam pua-ah teci pan’na i neih mah bangin Chin Hills sungah leh a pua-ah a om Tamu, Kabaw Valley, Homalin gamte leh Asho Chinte dong kipawlin Zomi Baptist Convention ci-a Kawlgam sungah kipawlna a om pen a man pha leh a it huai mahmah teci pan’na hi ci-in i thei hi. ZBC zum pen tulai takin Falam hi a, tua laiah nasepna hiang ahi, Lai Siangtho sang Zomi Baptist Theological Seminary leh Zomi Baptist Press zong om hi. Khamtung gam pen lam haksa-a, kikawmna ollo ahih manin khoppite leh committee pai ciangin, ni tampi, thatang tampi, leh sum tampi bei ahih manin Upper Chindwin lam sanggamte bangin kipawlna tuam nei a thakhat-a Burma Baptist Convention tawh kipawl ding ut uh hi ci-in i za ngei zel hi.\nTua pen man kha ding hi. Ahih hangin mai lam sawtpi ding khualna tawh ZBC mahah Zomite khempeuh kipawl khop pen khamtung gam hi lo-in Kawlgam sungah Zomite adingin Pasian nasepna tangzai zaw hong hi kha ding hi. Kipawlna pen khatvei kikhen phot leeng kigawm kik cih pen thu baih lo mahmah ahih ciangin kikhen lo-a nasep khop liailiai mah hong hoih zaw tam ci-in ngaihsut theih hi. Thu khat panin a gamla diak Associationte leh tua ciangin ZBC nasepna mahmah zong a tangzai zawk na’ngin ZBC nasepna pen Falam bek ah gawmkhawm (centralized) sangin Khanglam Khamtung gam Mindat leh Kalemyo cihte ah Lai Siangtho sangte, lai khetna sette ahi zong koih kawi kawi-in, thamloin Associate General Secretary zum cih bang zong Tedim cih bangah koihin kihawm (decentralized) kawikawi leh ci-in zong ngaihsut theih hi. Bangbang hileh ngimna leh deihna bulpi pen Zomi Khristiante in pumkhat suak a, kipawl khawmna teci pan’ theih na’ng hanciam tawntung ding hi.\nLai leh Radio: Tu hun ciangin a hau zaw leh a pil zaw gamte in kikawmna (communications) tawh nasep hahkatin, Television, Radio, drama akipan laibu leh laidal tawh Pasian thu nakpi takin gen uh hi. Hi bang nasepna tawh kisai-in ei zong lai leh radio zanga nasep pen hanciam phat lai dingin kilawm hi. Sawltak Paul in Pawlpite laikhak in, lai tawh hansuah tawntung ahih manin tua a laikhakte pen tu dongin Lai Siangtho sunga a manpha thute ahi hi. Pumpi tawh i pai theih lohna leh i pai zawh lohna mun leh gamte leh pumpi tawh i muh zawh loh i sanggamte tawh lungdamna thu i kikup theihna, a kihilh theihna pen laibu leh laidalte hi. Tua ahih ciangin Association in i sep banah ZBC panin zong lai lam nasepna pen thupi sim zo leeng hoih ding hi. Khua Pawlpi akipan Association leh Convention dongin laibu sai phuat kawikawi tuak hi. CBA in laibu pawl khat khenin, laibu sai neu khat hongin, Lungdamna Aw i khen hi. Hite pen kicing zo nai dek lo ahih ciangin puah toh lai na’ng akisam tampi om hi.\nCBCNEI in Gauhati, Dimapur, Imphalte-ah laibu sai a phuan hi. Tua bang mahin ZBC in zong gentehna’n Kalemyo leh Mindat khuate-ah laibu sai-in biakna laibu manpha tuamtuamte zuakin i mite lakah pilna leh Pasian khuavak puak zo leeng hoih peuhmah ding hi. Tua banga Pawlpi in a phuat zawh lohna mun leh khuate ah Pawlpi khat, sumbuk khat-in zong Topa itna lungsim tawh kiphuan thei ding hi. Rangoon hi taleh, Gauhati leh Imphal pan hi taleh Zopau tawh Kumpite in radio zangin thu leh la hong hilh uh i za tawntung hi. Tua pen Pasian thu hilhna dingin zong zat theih ding hi cih theihna hi. Tu-in Manila panin Tedim pau tawh Nipikhat khatvei hong kigen thei hi. A hun kicing zaw, a thu kicing zaw i ngah na’ng hanciam huai hi. FEBA zumpi khat Bangalore ah om a hih ciangin India lam pan hanciam zo lehang hong kician semsem ding hi.\nLungdamna Aw, Lom 4, Hawm 6\nPrevious: Kum zalomthak sungah Zomite ~ J. Thang Lian Pau\nNext: Khangthak Khangno le Hun Thak ~ Bob Tuangpi\nMalaysia nungakno khat akisil laitak Electric datlaih in si\nGi Bang Khen Na ~ Khat Thang


timestamp: atn

url: =American Kumpi Barack Obama i (sixth state of the union address) gam ading thugenna :: ZOMI DAILY\nposted on 28 January 2015 at 9:04 am Lomkholna: ArtistSuan, News, World\nAmerican gammite i mailam hun pen mitamzaw ahi mizawng (alai hawl mite) te’n nuntakna akip/ akho ngah to kik leh nuntakna kiliangko kimin, sum leh paai ngahna lam khangto leh i hau to semsem theih nading kumpi Obama in genpen in neih zong ahi hi. Mi tualniam zawdeuh te i sumbawl nalam (small business) ih cih in hi thu ahi hi. Hih gam ah mi khempeuh mah in ngahna lamsang ah kithakim in (rights) ngah khawm ding uh hi. Mikimin kal kikim in semkhawm bawlkhawm leh (rule and regulation) thukhun omsate palsatlo in zuih sawm ciat peuh leng’ gam khanto nading ahoih bel pen nangawn dong kisemzo takpi ding cih thu in ngaihsut leh tupna ngimna bulpi zong ahi hi.\nUS President Barack Obama in hih gam sung ading athugenna (sixth state of the union address) aneih madeuh kaal sungteng US states mun tuamtuam ah vak kawikawi masa in athugen ding pawlkhat mipite kiang ngenkholh leh theisakna neih kholh zong ahi hi. Broad Band, Internet lamsang kizopnate belap, khanto nading leh hacker te’n internet sung thusimte buluh leh kisuhsiatna (cyber attacks criminal) te cimansak nading leh civil mite i (rights) khempeuh mah kipsak a dal zawh (defend) zo nading thute thupisa in gen pen in neih ahi hi.\nGam pulam (foreign policy) tawh kisai vai agen thupi pen khat ah, IS gal bawl migilo (terrorist) te guhgawt in aciman dong galdo/ kapcimit ding vai agen hun khat sungin, IS group te galhiam leh galkapte zangh in kap theih nading phalna ngah nading (parliament) pan nong vaihawmsak nading uh cih ngetna zong nei kawm ahi hi. Nisuahna lam leitung laizang (middle east) sung tengah, leilam pan lei galkap te tawh nasiatak galkap (operation) khat tawh do kullo leh tua taangin (arab) gam te akipan alian/ azai mahmah (alliance) kipawlkhopna tungah, ko US te makaih in IS galbawl migilote cimansak leh suhsiat mang zo theih nading hanciam in kote in kabawl laitak uh zong ahi hi. Hih vai a i hanciam nate hong huhzo ding Syria gam a om ngaisutna akhauh lualo (opposition leader) pawl khat tawh kote in kipawl in, tha kipia’ gal kido khawm ding ahi hi.\nHiamgamh tawi migilo (terrorist) te deihna alang pang mi khempeuh mah akua2 cilo in kote tawh kipawl in na kasem khawm ding kahi uh hi. Tu a bang hanciamna te in, hun la a sep ding ahih mah bang’ih tupna/ ngimnate i mitkha sungah mansuahlo (concentrate) kawm a ihsep ding uh kisam mahmah ahi hi. Bang2 i ci tazongin kote kithutuakna in gualzawhna hong ngaksak cih genthamlo agualzo teitei ding te kahi uh hi.\nSen (china)gam tawh taangthu (historic) sung aomding khuahun kikhelna lam sep khop nading’ vai ah thukim suaikaihna bawl ding thu leh Africa gam nitumna lam (west africa) gam a (ebola) natna bei nading a sem American galkapte i hanciamna teng zong kumpi Obama in gen ahi hi. Iran gam tawh (nuclear) vai kikupna pawite kizom a kikup suak nading vai leh Cuba gam tawh kizopna khangto in ahoih semsem nading vai teng zong gen in neih ahi hi,\nAmerican President Barack Obama in Congress ah a guh veihna gambup ading theisak thugenna ah american gamsung om mihausa te kiang pan phiangsiah (income tax ) te khanto a adon nading thu zong limgen pha mahmah hi. Tu tung athugen hun laitak Congress sung atamzaw mun tengah, alang khat party te ahi Republican te’n aluah cimit khit hun a, akhat veihna athugenna zong hisese ahi hi.\n(Stocks and shares), sumkholhna (sachouk) leh innmun leitangh huang te (property) neihna, zuakna pan akingah sumbul/ summet tungah (income tax) te aval in la ding ahih zong in, dollar millions asim a man aneih pu leh pate neihsa gamh (inheritance) te ahi innmun leh leitangte tunga siah (tax) donlo a kikoih akikhawlsak nathute beisak in, gambup khat i alian khia pen sumbul/ sumzatna companyte tungah sum lak/ don nading, hi bang a aval a sum donna te pan maikum10 sung pello akingah ding’ gelna sum US $billion 320te mi tualniam zawdeuh (income) atawmlut mipite tung a sumdon (income tax) akitawm laknate hong dim kik ding cih gen thamlo (community college) te ah akhawn khong (amawkna) liang a sangkak theih nading’cih munte ah kumpipa in zang nuam in mihaksate huh nuam mahmah ahih nathu zong nasiatak in gen khia ahi hi.\nCanada gam pan American tuipihuam (gulf) tuipi piau dung teng tawh kizom a kisel/ kikamtamna tawh akidim namgim gas ( pipe line ) koih/ lamh nading leh ama patsa cidam nading (insurance) tawh akibang (obama care) te ah kumpi sum tampitak kizangh ahih manin, alang lamte party (republican ) te tawh akitalden nading khempeuh ah ama thu atun theih nading’ kumpi khat i thuneihna (authority) ahi (veto arna) zang in adeihna atun nading zong kumpi Barack Obama in tu tung athugenna ah khauhtak in genkhia zong ahi hi.\nKumpi barack Obama in alang khat (republican) te kiangah congress leh kumpi kikaal ah kilang muhnate beisak leh khut kilen in i gam i lei ading sem khawm ni ci-in gen zong ahi hi. nung kum sung bangin kumpi barack Obama tunga mipite muanna, thupisakna te aki-et ciang’ in nakpitak akiatsuk na pan, abeisa kum bei kuan lam US gam sumzuak nalam (economic) lam akhan theihkik nading Sengam a phualsat American Company tampitakte sam kik in gamsung nasep neihlo mi atengh thum nai bang nasep thak aguan ban thamlo gamsung GDP zong khangsak in, ama tunga mipi muannate hongkhangto vat kik hun zong ahi hi. Tua hun khat sung mah in leitung hiamgamh migilo (terorrist) galdo ciman nading’ vai leh leitung kumpigam tuamtuam tawh kipawl khawm in ma mah in lamkaai a, avaihawmna te Kumpipa i gamdang (policy) te tungah gammite i lungsim lazo zong kici thei ahi hi. Gamsung (security) lam bit nading vaite zong sem kawm in aguk-om (millions) a sim’mite noptuam nading (Immigration law) zong khel in mitampite i lungdam nading zong sem khia ahi hi.\nTu a athugen teng khempeuh mah alang lamte (opposition party) khat ahi republican te in abeisa kum November kha a kibawl congress te i (term lang) acin hun a kibawl kitelna (election) ah upper and lower house (parliament) anih ah alang lam (republican) te’n azawh mang laitak athugenna ahih man, nasiatak in alangte i nialna (kan-kuatna) athuak na pan akumpi thuneihna (veto-arna) tawh pang a agammi ahaksa mizawng te i phattuam theih nading azong tanghtangh khat leh mi ahehpih phadiak kumpi khat ahih na tutung leitungah gam thupi leh gam sangpen, gam khangto pen gamkhat a aminthang den Pasian thupha piak United States of America gam abeisa kum te sang bangkim ah hong khantona thu aguk veihna gammite kiang a thugenna (sixth state of the union address) tung tawn in kimu thei zong ahi hi.\nPasian thupha sang i mipih tampitakte tenna thupha angah gam American gam ah leitung kumpi akici theih a sawmli leh lina kumpi barack Obama i a (term) nihna abei kuan agam khantona thugenna thupi khat ahih man leh Sia Khai Bawi in i mipihte phattuamna angah theih nading adeihsakna hong nget (request) na teng hang’ hi thu cingtakna bangmah neih kei tamah leng, hong let khia a hong hawmsawn kahi hi. Laisim mimal khat ciat tungah Topa’n thupha hong piaksak ta hen! Amen\nPrevious: Zomi le Media te theihding\nNext: Zomi Cup 2015 Group Standing & Road Map


url: =Upna leh Kammal (3) ~ Rev. Fr. Damian Dal :: ZOMI DAILY\nposted on 15 December 2014 at 2:54 pm Lomkholna: Article, Biakna, DamianDal\nUpna leh Kammal (3)\nPope Benedict XVI in, hibangin honghilh hi:\nUpna in, Pasian in a Tapa eite adingin hong piakkhiatna thu honghilh hi. Pasian in ki-it na ahihna thuman thutak hongthei sakhi. Upna in eite muanlahna, eite kicinlohna tungah gualzawhna hongpia in, lametna man leh lametna picing ahi nakhempeuh Pasian khutsung ah a omna thu lungmuanna tawh hongngak sakhi. Singlamteh tungah akikhai Christu Topa lungtang pen teipak tawh kisun vangin, tuapan ahongluangkhia Pasian itna pen Upna mitbek in muthei in, upna ngaihsutna bekin telthei a, upna in Topa itna sungah eite hong paipih hi (Cf. Encyclical; Deus Caritas Est, 39).\nUpna in anungta tawntung Pasian tawh hongki meltheihsak in, tua kimeltheihna in, eite ngeina, eite pau leh kammal te akipan, ei mihingte ngaihsuttheihtheihna lungsim pilna te athakin hongpuahphat sak in, athak in hong lapsangsak a, mihing ngaihsutna ii hai na leh, hoihlohna khempeuh te, upna in siangtho sak hi. Tua thu hangin, upna in mihingte ngaihsut theihtheihna pilna te ahoihzaw, asiangtho zaw in akizattheih nangin thagui guan tawntunghi. (Cf. Deus Caritas Est, 28).\nHimahta se leh, tuhun Christian mitampi te in, upkhialhna natna vei in, damna zatui dawnnuamlo in, lungkhamhuai hunsungah ih omta hi. Tua upkhialhna natna in, mite lungtang leh lungsimsungah cancer natna bangin vei uha, natgualbangin kiim le paam a mite manlangtak in lawhlai uhhi. Tua upkhialhnatna in banghiding hiam ihcih ciangin, Singlamteh thuthuk tawh akilehbulh kamciam te sungah kinga a, lametna te ahihi. Tua kamciamte in bangte hidinghiam ihcih ciangin:\ni) Pasian kamciamna sangin, mihing kamciam te thupi sakzawk na,\nii) Upna sungah khantoh nading kamciam sangin, leitungvai ah khantohna ding kamciamte ah, upzawhna, lamet\nzawkna, lunggulh zawkna,\niii) Leitung khantohna tuamtuam te ahi, pilna tuamtuam pan hongpai khia, mailamthu tawhkisai genkholhna, kamciamna te tungah kinga in, Pasian tungah kingakloh zawkna,\niv) Pasian hongkamciam ahi, suahtakna, lungnopna, picinna pen leitungah kumpi hoihlo, zawnkhalna, natna satna, haksatna te pan suahtakna ciangbek in sangin, Pasian kamciam pen mihingkamciam tawh khelbawl na.\nv) Pasian tawh kizopna ah khantohding nunun in, paampaihin, kinbawllo in, mihingte pilna, neih le lam akipan atuamtuam te ah khantohna dingbek lunggulh na cihte ahihi. (Cf. Deus Caritas Est, 56-57, 76-79)\nLeitung ii kamciam te tungah kinga in, Singlamteh nungngat in, Pasian kamsang, Pasian nasem leh lungdamna thu atangko ding mite tampi paikhialta uh ahih manin, mipi mihon tampi te inzong, thuman mahsa khial in, azui khial mitampi ki omta hi. Banghanghiam cih leh Pasian thugen nading munah, leitung khantoh na thu kigen in, Pasian thu gending te in, leitungvai tawh thukhup uha, Pasian thu kikup nading munah, sumzonzia, paaizonzia ding kikumta uhhi. Tuipi te leh mualte kantan in gamtuam, khuatuam ah ihpai a, ahizongin, kamsangte leh Pasian gamkeek te nuntakzia tawh ihki keelki ta hi.\nKhantohna man ihcih in, Pasian thu leh Pasian kihtakna suutpi bangin posak masa a, mihing le Pasian kizopna maimangsak thei ngeilo hi. Mihing kizopna bek en in, mihing kizopna bek ihpuahnop man in, ihpuahnop penpen ihsia saka, ih haknop penpen tuisa buak in, ihsi sak thei lailai hi. Mihing te khantoh na man taktak incih in, Pasian mai ah mihing picing hihna (man fully alive) hi in, tua khantohna in leitung thu a khantonna khempeuh tungah nibangin tangin, aksi bangin tediamdiam a, etin lawm in, nunin nuam hi. Tua in upna kammal tungah kinga in, upna kammal te sangin, upna kammal te pau in gen a, upna kammal te anuntakpih nuntak na ahihi.\nPrevious: ZYA Weekly News :: 12 December 2014\nNext: Zomi & Education ~ Nicholas Pau


url: =Malaysia ah naupang deihdandan kileithei cizen veh aw ~ ZD :: ZOMI DAILY\nposted on 27 November 2016 at 9:01 pm Lomkholna: Malaysia, News, Sawltak, World\nMalaysia gampen naupang zuakna phualpi khat hi ci’n Al Jazeera News te’n Friday ni in suahkhiamawk uh ahih manin kumpi thunei te nuamhetlo uhhi. ‘Malaysian Babies For Sale’ cih thulu tawh Documentary khat Al-Jazeera Television Station te’n akhah khiatna vaitawh kisai Malaysia Inspector-General of Police Tan Sri Khalid Abu Bakar in mankhinlo hi cih genkhiatna nei hi.\nThukanpipa genna ah Malaysia gampen naupang kizuak omvetlo bel cihtheih omlo hi. Ahi zongin tua Al-Jazeera te pulakkhiat bangin baihtak in deihbangbang naupang kileithei cihbang omlo hi ci’n gencianna neihi.\nTuaban ah Royal Malaysia Police (PDRM) te’n Ministries leh Agencies tuamtuam tetawh kipawlkhawm in gamsung ah Human Trafficking pen ki limkankhiat mahmah cihzong genkhia hi. Adiak in numei leh naupang tepen amasapen in ki koihden hi cihzong genkhia hi.\nAl-Jazeera te pulakkhiat thupiang tawh kisai in kumpi thuneite’n limtak in ki kankhiading a, akisam bangin Action kilading hi ci’n Statement ah pulakkhia uhhi.\nHihvai tawh kisai akicianzaw in Al Jazeera English te ii YouTube panin ki enthei hi. 24 November 2016 ni in Minute 25:50 asau Video khat khahkhia uh a, tuasung ah kicingtak in pholakkhia dikdek uhhi.\nNaupang pen deihdandan in kileithei cimawk hi. Bang minam deih? Chinese, Philippines, Indonesia, Vietnam, Burmese, Thai cihbang in deihdandan ki ngahthei cimawk hi.\nTualak ah Chinese pen tammansakdiak uh cihi. Tuaciang in numei sangin pasal pen tammansakzaw uhhi. Aci avom te sangin a ngo piante kideihzaw, kikhawng baihzaw cilai hi. Naupang khatciangin US$1500 panin US$2500 kikal bangin kileithei cihi.\nanuai ah YouTube Video zong na enkawmkawm in…\nRelated: Cuba ah kilaihgawpna a piangsakpa Fidel Castro sita ~ TK Lian\nHih Video Clip hangin mi honkhat matlehhen thuak hamtangding uhhi. Upmawhhuai hetlo Siavuan pipi leh kumpi nasem honkhatzong kihel cimawk hi. Hun tampi leh sum tampi bei in hihbangthu akankhia Al-Jazeera News tezong thupi mahmah hi. Kawlgam sungah honglut uhhenla, thumanlo nasemteng hong pholak khiagawpleh lunggulhhuai mahmah hi. ZD Sawltak #zomidaily\nPrevious: Cuba gam makai Fidel Castro’ tangthu tomkim ~ TK Lian\nNext: Zomi Thanksgiving Day: 2016 ~ Sia Pau Khai\nPalai (IICor 5:20)


url: =Sen leh US kikal vai ~ Pu Thangboi :: ZOMI DAILY\nposted on 19 May 2020 at 10:31 pm Lomkholna: News, Thangboi, USA, World\nSen te’n US adelhdelh ban ah a simdem gige lam ih theihsa ciat hi. Sen leh US kido taktak leh cih ka ngaihsut khak sial in ka lungsim sungah thu 2 hongsuak den hi.\n1. Thant Myint U’ thugen\nKawl mipil mahmah Thant Myint U in alaibu sung khat (tua laibu thong sung a kasim hi in amin mangngilh ta ing) ah agenna ah Sen gam sung tuipi tawn in lut theihna South China Sea (SCS) bek om hi ci. Straits of Malacca (မလကၠာေရလက္ႀကား) nawkphot kullai ci. Hih straits of Malacca kuam ah mun khatkhat tui maitang zaina tai 1 khawng bek pha hi ci. Tua ahih man in azenzen in Sen leh gam khatpeuh kido hileh akidopih te’n tua tai 1 khawng bek aphakna mun hucip ziau leh Sen nakthei nawnlo ding hi ci.\nSen gam ah namgim tui pianglo hi. Namgim tui khempeuh middle east pan alak ahi hi. Atung a Than Myint U i gen Sente’ thanemna pen amau leh amau zong kithei lua uh hi. Tua hang a Zakhai gam Kyaukphyu dong ah tai 500 val pipe khung in namgim ahuup uh ahi hi. SCS tuipi tot theihlohna khat nei leh Zakhai gam pan namgim supply ngahthei veve ding cih ngimna hi. Zakhai galkap AA te hihzah a ong hatna uh zong hih Sen te’ project lianpi hang ahi hi.\n2. American Khat In Hong Gen Thu\n2008 kum ZNC party min tawh Yangon a om American Center ah nainganzi thu sin in sang kakah lai in ka Siapa khat i hong thugen ka mangngilh theikei hi. Ama’n hong genna ah: “US gam ih cih pen tuipi lian mahmah Ocean 2 in a umcih ahi hi. US nong simnop uh leh tua tuipi liante na kantan phot uh kulding hi. Abaih diam?”. Hongci ngei hi.\nOcean kantan a galsim ding bel baihpak in ka umkei hi. Sente’n zong tu laitak a adinmun uh tawh gal simngam in ka umkei hi. Gam lian khat tawh kido kha leh gawtnop lua in ka um hi.\nAizong amau zong hamciam mahmah uh aih teh nikhat niteh hong lauhuai veve un ka um hi. Genkhialh aom leh ngaidam, Lungdam, Mung Laan Thang (Tonzang, Zogam)\nTeizang LST bu vai\nTeizang kahih hang Teizang LST bu atuam in kisam sakeng. Bang hang hiam cih leh;\n1. Teizang kampau te’n Tedim LST tellahna ding om peuhmah kei\n2. 1977 kum pan tuni dong Tedim LST ih tawina hang in ih sup ih baina om kei.\n3. Tedim atuam Teizang atuam hi peuhmah kei.\n4. Kam Hau pen Teizang ahih teh Kam Hau’ gam sungteng ah Teizangte a inntek mahmah ding hi a, innluah ding ahih man in inn tuankhiat kullo hi. (Tedim pau pen Kam Hau dialect akicih zawzen khawng phawk huai)\n5. Pu Kap Khen Pau in Zomi Post Media tawh interview na ah kamlet ding pen amah mah cilai mawk hi. Teizang sung ah Laisiangtho thukkan (theologian) tam mahmah aih teh khat le nih beek kuppih phot sam henla committee tawh thu vaihawm leh ka awi mahmah hi.\n6. Teizang LST bu atuam in ih neihloh sang nei leng ih supna tamzaw tham in ka um hi.\n7. Teizang LST bu atuam in neikhin le hang Zomi’ husa kiamtuam mahmah ding hi (Tua ding deihna a kibawl sawm ngiat zong hithei inteh) Genkhialh aom leh ngaidam, Gennop Tampi Tawh, Mung Laan Thang (Tonzang, Zogam)\nPrevious: Mi kician Zomi MP dingte\nNext: Japan ah ahun khengval in nasepding kikhaam ~ Job Cinpi


url: =Thum bulphuh luatna (Against Trinitarianism) :: ZOMI DAILY\nposted on 8 September 2014 at 6:56 am Lomkholna: Article, Biakna, SuanghDal\nA Pasian hihna sangin tua thum teng bulphuh luatna ah upkhialhna le pomkhialhna piang thei tawntung hi. Mihing’ lungsim ah tua thum hihna bulphuh luatna panin kua lian pen ding cih ngaihsutna le Pasian pen thumpha hi cih (pluralism) thu hong lut pahpah thei hi.\nThum hihna tawh kidim Pasian khat thu ah thuhilhkhialhna a piang sak thu thum om hi. Tuate in Tritheism, Monarchianism le Modalism ahi hi.\n1. Tritheism – Hih “Tritheism” thupomzia in Pasian pen thum bangin hong mu sak hi. Pasian ii hihna tua thum (persons) te a ngaihsutna uh pan Pasian pen thum pha in tuateng pen koibang zia hiam aw khatin a kizopna khat a om ahi hi, cihbanga hilhna pen thuhilhna maan lo ahi hi.\n2. Monarchianism – Hih “Monarchianism” thupomzia in Pasian ii Khat ahihna bulphuh nuam lua in, Tapa le Kha Siangtho pen Pa sangin niam\nzawa, Pa kiang panin a kipiang sak hi kha ding hi ci uh a, a tawpna ah Pa bek Pasian taktak hi ding hi, ci uh hi. Hih thupomzia ahi *Arianism* in Khrih ii Pasian ahihna nial ahih manin thuhilhkhialhna kici hi. Hih thuhilhkhialhna ii a gah pen tuni in Jehovah’s Witnesses le Unitarianism te’ thupomzia hong suak hi.\n3. Modalism – Hih thupomzia in tua Pasian’ thum hihna (persons) te pen a kilamdang hi lo hi. A pianzia a kikhel a kilaih zel bek hi ci uh hi. Pasian pen Pa suak zel, Ta suak zel, Kha Siangtho suak zel cih bang daan hi. Pa, Ta le Kha pen maitang thum nei daan suah uh a, tui pen tuikhal suak tuikhal pen tuikhu suak (water, ice and steam = H2O) tawh genteh uh hi. Thumgawm Pasian pianzia pen tui ii pianzia H2O tawh gentehna pen thuhilhkhialhna ahi hi.\nPasian pen thum pha lo hi. Pasian pen thum hihna Pa Ta Kha tawh kidim Pasian khat hi bek hi. Pasian pen khat hi a, tua pen Pa Ta Kha kici hi. Pa Ta Kha sungah a kidawl kizopna (subbordination) om hi. Lu le liang le khuk le khe cih bangdanin kizopna om a, tuateng pen khat ahi hi. Neuzaw lianzaw cihna hi lo hi. Pa pen lian pen a, Pa pan in Ta le Kha a kipiang sak cih bang hi lo hi. Pa Ta Kha thumgawm Pasian khat, kipatna nei lo mongnei lo ahi hi. Pa pen Ta hi lo a, Ta pen Kha Siangtho hi lo a, Kha Siangtho pen Pa le Ta zong hi loin a tuam tek ahi hi. Kibang lo hi. Ahi zongin Pa pen Pasian hi a, Ta zong Pasian hi in, Kha Siangtho zong Pasian ahihna ah kibang ciat hi. Mit pen bil hi lo a, bil pen kam hi lo napi-in pumpi khat ahi uh hi. Mihing khat pen Pumpi Kha le Nuntakna thum tawh ih kidim hi. Hih ka gentehnate pen gentehna bek hi a, Pa Ta Kha pumkhat kizopzia pen hih sangin thuk in zai zaw a, upna tawh san ding bek ahi hi. Pa pen Ta bangin piang zel, Kha Siangtho bangin piangzel cih bang hi lo hi.\nThumgawm Pasian thuhilhna pen hotkhiatna san theih up theih nadingin a kisam mahmah thugui pi khat ahi hi. Jesuh Khrih pen za ah za Pasian, za ah za mihing cih thumpom pen Christian thu upna adingin a bulpi khat hi a, a dangdang a thuhilhnate uh a maan mahmah a bat hangin hih thu upna pan pialkhiatna pen upna bulpi (the basic Christian doctrine) thu nialna ahih manin hih bang thuhilhna ah hotkhiatna maan (genuine salvation) piang thei ngei ding hi lo gige hi. Thugawm Pasian upna sungah biakpiakna maan piang thei bek hi. Thumgawm Pasian upna sungah a picing thungetna piang thei bek hi (Eph 2: 18). Thumgawm Pasian khat bek tungtawn in Pasian le mihing le vantung leinuai kizopna maan piang thei bek hi (Eph. 3: 15).\nKum zalom li (AD 4) hun lai in Gregory of Nazianzus a kici thu-um misiangtho pa khat in hih bangin na gen hi, ‘Pasian khat thu ka ngaihsut simin Pa Ta Kha Thum zia tawh thakhat thu-in mukhawm loin ka ngaihsun thei ngei kei a, tuamah bangin Pa Ta Kha tua thum teng tua Pasian Khat sungah kikaituah kik loin om lo ding hi, cih ka mitkha ah mu loin ka om thei kei hi’ na ci hi. Cihnopna ah Pasian’ thu a ngaihsut simin Pa Ta Kha hih thumteng a ngaihsutna ah suak pah lian cihna hi a, tuamah bangin Pa Ta Kha Thum thu a kigen simin Pasian Khat ii ahihna a pianzia ahih lam ngaihsun thei pah lianlian cihna ahi hi. Pa Ta Kha thumgawm Pasian khat in muthei pah veve cihna hi.\nPrevious: Dr. Mercy Man Khan Niang (Th.D) in Pa kiang hong ciahsan ta\nNext: Aizawl News (07 September 2014)


url: =Bebe ~ Hau Za Cin :: ZOMI DAILY\nposted on 15 January 2016 at 10:25 am Lomkholna: Article, Hauzacin\nA min a tom in Bebe ci ziau uh hi. Giahna ding neilopa millionaire suak mawk hi. “Cristiano Ronaldo sangin ka minthang zaw ding hi,” ciin ciamnuih in na genkha ngei hi. A ciamnuih cih hitakpi a, a up mawh a gen hi peuhmahlo hi ci uh hi. Amateur footballer hi lel a, nek zonna dinga bawhlung sui hipeuhmahlo hi. Cimphawng a hun beisakna dinga sui bek hitakpi kici hi. Zawnglua ahih manin nekzonna ding zong ngaihsun ngamlo a, a cimphawng bawhlung suih pen a nekzonna ding leh nipi kal nih sunga ‘rags to riches’ tangthu a piangsak ding leitung thupiang ding ahih lam theilo hi. Ahi zongin piang mawk hi.\n“A hun a tun ciangin” cih tawh kibang mawk hi. Hauh ding hun tung mawk a, theihkholhloh in million 7.4 tawh a bawhlung siamna kilei himawk hi. Sum pekkhat zong a thalawh ngeilopa in thakhat thu a millionaire suak cih pen ‘Dahpa Khuang’ nei hiziau mawk hi. Nunglam sabah hi takpi a, a piang mengmenglo tangthu ahi hi.\nBebe pen Manchester United in Cais pan million 7.4 in lei ding hita hi. Kidemna ah khatvei zong a sui ngeilo, kimawlna mawkmawk ah a sui denpa pen thakhat thu in kidemna phual ah kisuisak dinga, kum 4 sungin a tunga sumzah ngah ding hi. Mi minthang hong suak dinga, leitunga sum haupen leh club lawhcing pen Man Utd ah kihel ding hita hi. Mi tampi in a neu tung uh pan a lunggulh uh, a ut uh leh a tup uh Man Utd ah vantungmite hilhkholhna zong nei selo a a lut ziau pen bawhlung sui khempeuh in a eng uh, amau tungah tung leh cih a sunmang uh ahi hi. Tua thu lamdang Bebe tungah tung hi.\nKhatvei zong competitive bawhlung a sui ngeilo khat million sagih vala lei cih pen leitunga bawhlung sia laklak pan a kizahtak mahmah tawmcik lah ah khat Sir Alex Ferguson ‘hai hita hiam’ kici kha ding hi, hai deksuailo hi, musuak lua mahmah ahih manin 6ft 3 inch a sang Bebe tua zah in a lei ngam hizaw hi. Monday Aug 16, 2010 ciang Man Utd ah Medical nei dinga, tua zawh ciang English Premier League ah, tua ciang…. (a ban bel i theihsa..)\nKei zong lamdang sa lua ka hih manin lawp lua liang in kong gelh kha hi. Ama tangthu honkhat omlai, mikangte hong zatsak Zolai, hun khat ciang pelmawh-a i suhsak kik ding ‘English’ pan simtek thei lel hang. We are the world.\nPrevious: US gamsung khualzinna pawlkhat – 13\nNext: Khasiangtho ei te tawh hong omkhawm


url: =· Ukraine galkap te in Russia deih Tapong te ukcipna ahi Donetsk kuamteng lakikding in nasiatak in kitawhite ci in August 5, 2014 ni in pulaakkhia uh ahihman mipite kiheemkhia ding in taangkokhia uhhi. Hih thu tawh kizawitawn pian in Russia te in Ukraine tawh gamgi dung ah August 5-9nidong ni 5 sung Galvanleeng 100 tawh galdodan exercise bawlding ci in taangkokhia uhhi. Tuni August 5 ni in Russia deih tapong te leh Ukraine te kidona hang in Ukraine paltan 9 si uhhi.Hih kido sung in Russia gamsung Ukraine paltan 311 tapongte doding in luut uhhi. Maban muhnop mahmah ding hi.\n· US Secretary of State Mr John Kerry ongtungding August 9niciang kawlgam hawhding a ARF khawmpi akahkawm in Kawlgam thunei te tawh kimuding hi ci in US State Department te in August 5, 2014 ni in taangkokhia uhhi. Kawlgam ah August 10 ciang taamding a tuakhit ciang Australia gam Solomon tuikulh ah hawhding ci in gen uhhi.


url: =ZOMKA Zogam Thuthang: Chin State ah khuapi 2 kibehlap & thutuamtuam :: ZOMI DAILY\nZOMKA Zogam Thuthang: Chin State ah khuapi 2 kibehlap & thutuamtuam\nposted on 19 September 2017 at 10:35 pm Lomkholna: News, Zomi\nZOMKA (August 2017): Zogam Thuthang (Zogam News)\nChin State Ah Khuapi 2 Kibehlap: Chin State ah Thantlang khuapiuk ah Naring khua leh Mindat khuapiuk ah Makuiimnu khuate khuapi khat dingin President Office, Politics & Security department in kipsak ta hi ciin Khunumthung Media group in agenna MBN ah kisuah hi. Hih khupi 2te August 17 Kawlgam Innpi khawmpi ah kipsakna kinei ta hi. MBN\nZBCM Zumpi Hong Kihawh: Europe gam, Norway atung AZBC – Yangon pawlpi mi, Yangon AZBC President Sia Thang Mun Mang leh Chin State Social Affairs Mangpi Pu Pau Lun Min Thang naupa Sia Dal Sian Mung leh azi atate in 2017 July 24 ni-in ZBCM zumpi ah hong hawh uh a, ZBCM – OCte tawh holimna limci kinei thei hi. ZBCM website ding hong van ding hing ciin kamciam hong pia hi.\n2017 Khuado Pawi Saizangkhua Ah Bawl Dingin Tedim GAD in Kipsak- Tedim Township GAD Pu Go Suan Khai in Saizang khua ah tukum 2017 Nov 1,2 ciangin Zomi Khuado Pawi bawl ding a kipsakna thu leh Committtee ah thuvaihawm leh sumlehpai thu ah GAD bek kihel in, Saizang khua Hausa Upate kihello ahihna online Media ah 14-8-2017 ni-in kigelh hi. Hih thu tawh kisai laigelhte alung manna ah Saizang Hausate Committee ah lah kihello, Zomi min tawh iding maw, Chin min gelh ding uh hiam? ci-in alunghihmawhna zong gelh hi. Kawl kumpi in “Chin Ngeina Khuado Pwai” hong cihsak uhi. ZogamOnline\nMizo Numei Gilo Minthangnu Piangthak Ta- Amin Vanlalmuangi, Zahau pen 1965 kumin piang hi. Kum 7 apak ciangin khamtheih zangthei, Kum 12 in Zudawn theiziahziah ta, Kum 16 – Zu leh Zatui, Khamtheih leh gitlohna, Nummei pasal gamtatna kipan ta hi. Aizawl Bawngkawn ah 1986 in Red Rose tawh minthang, Phekap siam (Queen of Playingcard) hi. Kum 1972 in Kum 7 aphakin Aizawl ah nasep zong, Naupanglua kideih lo, Kum 1974 -kum 9 aphak kumin Aizawl Electrict Veng, Pu K.Zoliana inn ah atanu Zothansangi kemin khakhat Rs.30 ngah hi. Kum 1975 ciangin Pi Sangdeli inn ah kha khat Rs.50 tawh nasem hi.\nKum 1972 – 1999 ciang leitungnopsakna khempeuh tawh ahun leh a taksa, pumpi zangin 1999 November kha-in Aizawl A.R Lammual ah Rev.Dr. P.P Job leh Jonathan in Crusade bawlin piangthak hi. Kum 2001 April 4 ni-in ataksa leh akha damna hangin Biakinn ah Pasian hoihna gen hi. Kum 1970 panin Sunday School leh Tan 4 sang pan in hawlkhiattuakngei hi. Sunday school ah ama Siapa in “Samuel pa min bang, Mary nu min bang ciin donga,Vanlalmuangi in theiloin “Samuel pa Thangkapa, Mary nu Rokawii” ci-inn adawn manin hawlkhiattuak pah hi. FB\nLamka Party 3 Thukimna Nei – Lamka ah KNO(Kuki), UPF (United Peoples Front) leh Manipur State kumpi (District GAD) makaite August 9 ni-in kihona nei uh a, SoS (Suspension of Operation) kimuanmmawhna dalna hun August 31,2018 ni dong, sot to uhi. KNO – mi 5, UPF – mi 5, Manipur State palai Home Department pan mi 1 in minthuh hi. Manipur State Minam thautawite hi a, Manipur State panin state atuam deih a, thu kikum uh ahi uhi. Zogam.com\nChin Party 3 Kigawm Ding Haksa Ci-in CLD Makaipa In Gen – CNDP leh CPP in kigawmin party khat phuat ding thukimna nei khin a, CLD party zong zawn hi.\nRelated: Zogam Thuthang (Zogam News) ~ 02 December 2016\nAkimuhna ah Pu Zo Zam in amah Chairman kipia a, Pu Kap pen Vice Chiarman hiding, Pu Ngai Sak pen General Secretary dingin akut ciangin CLD makai Pu Ngai Sak in CLD party thukimna la masa nung ciin dawng hi. Tua acih ciangin Pu Zo Zam heh-in pusuak a, kiho thei nawnlo hi ciin CLD in thusuahna nei hi. Hithute hangin Chin party kigawm ding haksa lai ding hi aci om hi. Salai Mang Ghung FB\nPrevious: Singapore Bus tungah pasal khatin zun athaklaitak Video kizaih in hehmahmah\nNext: ZOMKA Kawlgam Thuthang: Rakhine buaina & thutuamtuam\nFacebook azangden mipi te Category khenpi 4 in kikhenthei, nang koisung ah kihel?\nMalaysia ah IS migilo tetawh akizom mi 3 kimatbeh leuleu, khatpa Kawlgam paisawm\nKL khuasung ah Malay gammi te’n lungphona nei


url: =Hong Kong atanu thatlum in asemnen nupinu in zatui zang hiding kici :: ZOMI DAILY\nposted on 20 December 2017 at 2:00 pm Lomkholna: Hongkong, News, Sawltak, World\nAtanu thatlum in asemzangawp nupinu in zatui zang hiding kici\nHong Kong ah amasung tektek panin apiangkhia atanu athaklum nupinu khat kiman hi. Tua nupinu pen Police te’n hoihtak thusitna aneih uhciangin guihtheih khamtheih Drug azang hiding in ki ummawh cih Straits Times tungtawn in ki zakbeh hi.\nTua atanu athaklum nupinu pen kum 37 aphakhin khat hi a, abeisa in pasal 2 vei aneingei khinsa ahihi. A naseppen Nightclub ah cimek “Masseuse” nasep asemkhat ahihi.\nTua nupinu in Methamphetamine kici Drug namkhat azang hiding in ki ummawh hi. Tuabanah atanu athahlupna aomna innsung ahzong tua Drug kikoihna abunghawm kimu a, Condom pawlkhatzong kimu cihi.\nTua nupinu pen akimatzawh akipan alung mangciplai ahih manin, Police te’n bangmah akician in thu dongthei nailo, Statement laktheih omnailo cih kizakbeh hi. Photo sungah naupangno pen kum 12 aphakhin amasungpiang atanu ahihi. Sawltak #zomidaily\nHong Kong ah nupi khatin amasung panin apiang atanu kum 12 aphakhin khat thatlum in, sasem bangin apumpi semzangawp, tankhiagawp cih SCMP pan kiza hi. Hong Kong, Canton Road kici lamzikpisung aom Man Fuk Building ii dawlthumna ah zanni Sunday (Dec 17) ni in thupiang ahihi.\nTua nupinu pen kum 37 aphakhin khat hi a, cimek nasep asem “Masseur” khat ahihi. Apple Daily te genna ah hih nupinu in atanu pen kisilbuk Bathroom sungah apumpi semzangawp in, tuahang in aomna Flat sungteng ah tui hoihtak luangkhia theilo in awkcip cihi.\nHong Kong ah nupi khatin kum 12 aphapan atanu thatlum in apumpi semnengawp\nTuaban ah ama omna Flat sungpanin Bathroom tuinin aluangkhia tepen sisan vive tawh kihel cih akimuh ciangin aveng apam te’n lunghimawh in palik te azasak uh kici hi.\nPolice tezong tua nupinu omna ah paipah uh a, ahi zongin nupinu in kongkhak honnuamlo in, innpualam ah ding hithiat cihi. Tuaciang in Police te’nzong innkongkhak satkham uh a, innsungteng Checking abawl uhciangin kisilbuk sungah misikhat mukhia uh a, tua nupinu zong manpah uhhi.\nTua misi pen atanu cimawk a, alu, akhut akhe cihte ki tankhia in, agilpisung agilzang khawngzong lakkhiatsak cizen hi.\nHih atanu pen Mainland China ah aomlai in apasal masa tawh aneih uh ahihi. Tuakhit ciangin Hong Kong pasal khattawh akiteeng leuleu a, 2013 kum akipan Hong Kong ah kituah uhhi. Atanu inzong Hong Kong ah zui in, khuasung ah sang akah ahihi.\nPolice te genna ah atanu ii apumpi kisemzan tepen Bathroom sungah akimu cihi. Toilet Bowl sungahzong mihing gilzang pawlkhat kimu cihi.\nTua nupinu omna inndeisung, Flat sungahzong atanu asemzanna in azat hiding in aki ummawh sasemna temta golpikhat zong kimukhia hi.\nKhamtheih guihtheihbel bangmah kimulo ci a, ahi zongin Drug namkhat ahih Ice kici te dikna in akizangngei vatzat Instrument khatbel kimukhia cihi.\nMong Kok assistant district commander Chung Chi-ming in agenkhiatna ah atanu pen alu, apumpi leh agilpi cihte avekin temtawh kitansak, ki kheisakgawp cimawk hi. Tuabang in Bathroom sungah atanu athahlup, asemgawpna hangin avengsung tengah tui Pipe khakcip in, tuapan in akitheikhia ahihi.\nTua nupinu pen alungsim manlo, ahai himawk hiam ci’n Mental History leh Domestic Violence cihte ciaptehna Record aki etphat ciangin alungsim manlo cihzong hituanlo cimawk hi.\nPalik te genna ah tua nupinu in palik te thudotpen bangmah dawngnuam vetlo in omcip cihi. Tua ahih manin, tawmvei alungsim adaihdong ki ngakbawl photding a, tuakhit ciangin thusitna kineikikding cihi.\nHih nupinu omna tawh aki maingatlian aom innvengte genna ah Sunday nitaklam 3pm hunpawl in sakigo, sakisem bangdan in akisem ziahziah aging kaza cihi. Nailang sungbang tuabang in sa akisem kiza a, tuabang ah agimnam akhauh mahmah khatzong kaza cihi.\nMore: Zatui azangkhat mihing sin aneknoptha suakin avengpa thatlum\nTua athahlup atanu pen ageinai aom Mong Kok, Tong Mei Road Government Primary School ah Primary Six akahsak laitak ahihi. Sanginn panin thunei te genkhiatna ah tua atanu pen agamtat ahoih “good conduct” khat hi a, sangsia te leh alawm agualte tawhzong hoihtak in akhawlthei midik mihoih khat hi ci’n genkhia uhhi. Anu in banghang thatlum bekthamlo, semzangawp lawmlawmliang hidinghiam cihpen kitheinuamtek mahmah hi. Sawltak #zomidaily\nPrevious: Singapore ah mawtaw honkhat kiphu khagawp, mi 26 liam\nNext: Ha cidam nading bangci kepding?\nTan 10 Piltungtuang Gualzawhna Ngah te thu kaihkhopna\nA gawlpan akikhai geigai naupang Minute 10 khitteh ki honkhiathei


url: =Dawinupi in atanu te zahmawh azuaksak bekthamlo, agei ah en hithiat :: ZOMI DAILY\nposted on 14 November 2017 at 2:47 pm Lomkholna: Malaysia, News, Sawltak, World\nAmasung panin apiangkhia tektek atanu te zahmawh azuaksak nupinu pen lipkhap huai kisa mahmah ahih manin, Media te’n dawinupi “monster mother” kiciliang uhhi. Dawinupi in atanu tegel zahmawh azuaksak bekthamlo in, aki ompih laitak en hithiat hi ci’n “‘Monster Mum’ not only prostituted her girls but watched the sex acts” tuni theStar te’n genkhiatbeh leuleu uhhi.\nHih thuthang pen lamdang kisa, mulkimhuai kisa mahmah in, News tuamtuam ahzong ki suaksak kawikawi hi.\nTua atanu te azuaksakliang dawinupi pen atate amin apuamlah ki pulak khialo in, akua hipeuhmah dinghiam cihkawmkal ah thukhenzum akipuak laitak Video Clip hongki khahkhia hi. Tua Video Clip sungah dawinupi pen lutuamte nahimawk hi.\nAtanu tepen kumcingnailo hi a, tuapipi mahin Bangladesh pasal tetawh Budget Hotel khatah omkhawmsak hi. Mohlei nading “Pocket Money” ci’n RM1 panin RM20 khawng atanu te pia in, zawhthawh thutawh Force gawpin pasal tawh aomkhawm dingin asawl ahihi.\nAtanu te aneuzaw pen kum 10 hipan a, akhatpen kum 13 bek hipan a, zahmawh zuakman Sex Session khatpen RM50 ta Bangladesh tekiang panin ngen cihi. Hihbang in anu in atanu te zahmawh azuaksak anite pen October 01 leh October 04 – 07 kikal, akigawm in ni 5 sungtak akizomsuakphial in azuaksak ahihi. Tuabang in kumcing nailo atanu te azuaksak, pasal tawh aomkhop laitak in amahzong Budget Hotel sungah aomkhawm uh hi a, etsan hithiat cimawk hi.\nTuabang in zawhthawh thutawh anu in azahmawh azuaksak ciangin atanu te’n thuakzolo in, khasia mahmah uhhi. Atanu khatin sanginn ah sangsia te WhatsApp panin Message khak a, anu in tuabang in abawlzia zasak hi. Tuaciang in sangsia te’n theikhia uh a, thunei tetawh kikankhia in, anupen October 25 ni in akimanthei ahihi.\nVideo: ”Monster mum’ to spend 75 years in jail for prostituting underaged daughters\nAtanu te ni 5 sungtak zahmawh azuaksakna hangtawh akigawm in 10 Charges tawh thu kibawl in, akigawm in kum 150 thongdan kipia hi. Ahi zongin a thongkiat kumpen anih in akiton in ki simsakding ahih manin, akigawm in kum 75 peuhmah thongsung ah hun azangding ahihi.\nBangladesh gammi pasal akihel 3 tezong Police te’n akansan uh kici hi. Palik thunei Kulai OCPD Supt Razak Md in agenkhiatna ah tua Bangladesh gammi 3 te lakah khatpa pen dawinupi ii alawmngaih Boyfriend cisawnsawn hi. Kum 30 gualpawl vive hiding ci uhhi.\nTuciangciang Johor kuamsungteng mahah ki buciplai uh hiding hi ci’n Kulai District Police Headquarters a Press Conferenc akibawl in thunei te’n genkhia hi.\nMore: Atanu 2 te zahmawh azuaksak nupinu kum 150 thongdaan kipia\nHih Bangladesh pasal te kibukna pawlkhat pen ki theikhia khin in, Johor Police te’n hoihtak in akansan laitak uh ahihi. Hihte pen Malaysia gampan in apusuahkhiat, ataikhialoh nadingin hoihtak Government Agencies tuamtuam tetawh mapangkhawm in, matkhiattheih nadingin ki hanciamding cihi. Hihte zong kimanleh thu kinakbawl mahmah khading hi. Sawltak #zomidaily\nPrevious: Zomi Music Talent Show USA pawipi lawhcing\nNext: Tukumsung thokang natna “Dengue Fever” hangin Myanmar gambup ah misi 170 phakhin


url: =Nang Khentatna athupi pen :: ZOMI DAILY\nNang Khentatna athupi pen\nposted on 29 June 2016 at 7:55 am Lomkholna: News, Zomi\nTutung tan 10 ah gualzawhna hong ngah nau te in Innkuan Meeting sam in mailam ah banglam Pilna sang kahding ka hiam? cih Nu le Pa tawh kikum khawm in ei uk, ei ut Pilna lam sinthei in Pasian aa ding le ii Gam, ii minam aa ding-in nasep hoih, makaihzia aman tawh hong makaih thei ding makai nong suah nading in Thu kong ngetsak hi.\nTua tawh kituak in Kawlgam ah Tan 10 gualzawhna I ngahkhit ciang Pilsin izop nop le ei uk, ei sin nop, ei kahnop ikah theih nading in khentat theihna inei hi, ahi zong in tua ei khentat na hong khaktan thei kei milmal muh nam nih kong gelhsuk nuam hi.\nHongkhaktan nam nih te-in Kawlgam Pina lam system, anihna ah Nu le Pa hongdeihsak na ci-in ka khen hi. Hih nihte banghang in tel kahiam? Cihthu kikum sukdih ni.\nKawlgam Pilna lam System Kawlgam ah Tan 10 gualzawhna I ngahkhit ciang bek in University, Collage te kikah to-thei pan hi. Tua ban ah tan 10 ah gualzawhna i-ngah khit ciang ei ut University, Collage kikah thei hiam cileng kikah thei tuanlo in Tan 10 pan I Mark ngahzah tawh kizui in I Mark atam leh Pilna asang kisin thei in, I Mark atawm pianle asang khollo Pilna kisin kha hi.\nPhoto – CS Mung (Tedim Sanpi pan sangtuak laitak sgannaupangte galzaih)\nTua ahih man-in Tan 10 ah gualzawhna i-ngah hang-in ei ut,ei uk pilna kizom khalo thei mawk hi. Tua ahih man-in Kawlgam Pilna lam System inzong ei uk,ei ut Pilna isin theih nading in hong khaktan pi khat in kamu hi.\n#Nu le Pa hongdeihsak Nu le Pa in atate uh Pilna sang hongsin sak nuam in, gualtung ituan zawh ding zong hong deihsak mahmah hi. Tua ahih man-in Tan 10 i-zawh khit ciang in ei ut, ei uk le Nu le pa hong sinsak nop kibang lokha thei hi. Tua dan ituak ciang in Nu le pa thu mangnuam i-hih man- in ei uk loh, ei ut loh pilna lam kisin kha thei hi.\nEi ukloh, ei ut loh Pilna lam isin khak ciang in ilunglut lo-in isin Pilna lam ah ki gualzo khollo thei mawk hi, tua a hih man-in hun tampi bei, sum tampi bei in isin, sang ikah hang gualzawhna kingah zolo mawk hi. Tua ahih man-in Nu le Pa hong deihsak na zong imai lam sang kah nading hongkhaktan khat zong hithei mawk hi.\n#Koidan in kalsuan leng ei uk, ei ut Pilna lam le Nu le pa hongsin sak nop pilna lam kituak thei ding hiam cih ngaihsun dihni. A khatna ah Nu le Pa in zong ei cihbek hoih hisak lohding hong thupi mahmah kha ding hi, tuamah bang in Tate inzong ei lungsim bek I thupit sak loh ding thupi mahmah ding hi. Tate in i-sin nop, i-kah nop sang kahleng koidan in mailam ah phattuam na omthei ding, koidan ciang aa kizang thei ding, banghang in hih sang kahnuam kahiam? cih Nu le Pa in hongtel pih nading in tate in i-gen siam ding kisam mahmah khading hi. Tua mah bang-in Nu le Pa inzong ideihsak nate awnem tak le aw khum tak in I tate i-gensiam ding thupi mahmah ding hi. “ Kei napa hing, kei nanu hing, kei ko cihdandan aa hong mangding, nong-man kei uh-leh hong panpih nawnlo ding” cihdan in I tate I makaih lohding thupi mahmah ding hi.\n#Tua ahih man-in Tate zong amau lunglut Pilna lam asin theih nading le Nu le Pa deihsak dan in tate’n hong zuih theih nading Innkuan Meeting itut theih nading hun khat limlim lakding hong kisam khading in ka um hi. Banghang hiam cihleh Meeting ahih natawh kituak in U ham gen, naupang gen cih omlo in ei muhna tek leh ei ngaihsut natek suakta tak-in kigen thei ahih man-in, khat le khat kikal ah kiteel khialhna, ki sangkhialhna om theilo hi.\n#Leitung ah mihing khat in ipian in Pasian in khentat theihna hongpia khinsa in hong suaksak hi cileng khialhna omlua in ka um kei hi. Tua mah bang-in ei khen tatna hoihmaw/ hoihlo cih zong ei mahmah in I khentel thei hi.\nCS Mung No\nPrevious: Malaysia, Puchong aom Pub khatah Bomb puakkham, mi 8 liam\nNext: Khristian Nuntak Kalsuanzia\nKhristian Nuntak Kalsuanzia\nZindona ah theihhuai


url: =Tu mahmah in kitel in :: ZOMI DAILY\nposted on 11 April 2016 at 11:45 am Lomkholna: Biakna, DavidTuang, News\nTu-in, na teel loh phamawh ta hi. Om mawkmawk hun hi nawnlo hi. Na khangkhat ading na buai mah bangin, na khangtawn ading na buai hong kul ta ding hi. Leitung tomkal nuntak sung nopsak nadingin Pasian’ deihna tawh kituak loin, na nungta/gamta kha hiam?\nKhangkhat nopsak nadingin ahoih theipen ding teelna na neih mah bangin, khangtawn nuntak nadingin, lampi ahi JESU na teel kul ding hi. Pa’ kiang tun’ nading lampi JESU bek hitaktak hi. Teel khial kei in.\nNa leitung nuntak pen abei ding hun hong nai semsem hi. Na kha koi-ah ciah ding cih na kitel nai hiam? Numei in numei ahihna, pasal in pasal ahihna za-ah-za(100%) a kitel mah bangin na kha koi-ah ciah ding cih za-ah-za(100%) tumahmah kitel khol in. Amen!\nPrevious: US gamsung khualzinna pawlkhat – 100\nNext: Ordination piak ding zaksakna


url: =American leh aki pawlpih te ~ Peter Suumpi :: ZOMI DAILY\nposted on 12 November 2014 at 1:37 am Lomkholna: Myanmar, News, PeterSuumpi, World\nZomi it leh Ngaihte, Galpi Khatna khit pan Galpi Nihna bei kuan (1943) dong Kawlgam lulam ah India leh Sen gam kizopna LEDO Road lam ziik in American Engineering Troop te hong om ngei uh ci hi. Hite in lamziik, inn lam leh sum bawl bek uh a hihi. Galpi Nihna ciangin မဟာမိတ္ Alliance te in Japan a lelh ciangin Kawlgam sung a om Japan galphual te vanlleng tawh bomb khiat in hong kuan uh a, Japan te in vanleeng honkhat na kapkhia a hih manin America galkap honkhat Kawlgam saklam teng ah mansuah uh hi.\n1937 Kum pan Japan gaal a do Sen gaalkapbu Gen. Chiang Kai Shek huhna puak in India gam saklam phualpi in nei in Zogam, Kachin gam leh Huu Khaung kuampi teng, Burma Road/The Hump a cih uh kaantan in pai uh a hih manin vaangleeng kia zel uh a, American vanlai galkap(huih galkap hilo) tampi( Kawlgam huam a mangthang upmawh mimal 1654) mansuah uh hi.\n1941 December 7 ni-in Japan te in America te galphualpi Pearl Harbour geenkhollo in va kaapzaan uh hi. 1942 February 15 ni-in Singapore gal nanhnKhann Tatt) phualpi laaksak leuleu uh a, March kha ni 10 ciangin Yangon leh Kawlgam bup hong laak uh ciangin Japan te-in Burma Road khak tan uh hi. Tua pan in Chiang Kai Shek in gal lel hanhan a, America kumpi Franklin Roosevelt kiangah thuum ngeetnguut den kei a hih manin, “ By all means we must Keep China in fight no matter the pain whatever the cost” ci-in Kawlgam kantan in India pan in vanleeng tawh galvan a puak a hihi. Tu laitak a, a zonzon uh American galkap te guhsia pen tua hun lai a, Sen te a huhna uh ahihi.\nTua hih manin American galkap te in Kawlgam ah hongdo hongluh ngeilo uh kici thei hi.\n(Tua hun lai kawlgam a uk Bristish kumpi in theihpih lo ahi tam maw, 1944 kumin Asia Gam ukpi Lord Mount Batten in vanleeng tung pan LEDO lampi gaalmuh a, “Hua gunpi: bang gunpi kici?” ci-in dong kha ngei hi. India gam leh Sen gam Kunming a zopsawm uh hi a, tai 1079 Miles phial zo khin man uh ci hi. India gam Ledo khua pan Kunming dong mawtawpi 113 tawh galvan 129000 tons) pua in pai uh a, ni 21 sawt uh ci hi).\nTua bek hilo in 1940-1942 sung, Yangon Tembawl khawlna pan leilam tawn in Sente huhna puak uh a, tua lai America te zat Dodge(lawi mawtaw) te tudong Shan gam lamah om peekpaak lai hi.\nAmerican gam in 3794101 sqmiles zai in Kawlgam zah 17 zai ding a hihi. 1492 kum in Columbus in mukhia a, England leh Europe gam pawlkhat khut nuai ah colony gam in sawt pi om a, 1776 kum panin George Washington makai in Suahtaakna(independent) ngah uh hi. A nungta Pasian leh Laisiangtho bulphuh in gam uk uh ahih manin mi khempeuh in a lunggulhna gam ahihi. Kisap omlo in, kumpi gam hoih tawntung a hih manin Leitung Thak(New World) ci in min vawh tazen uh hi.\nGalpi Khatna leh Nihna sungin a mau ki hel lianlo uh a, a mipih uh mikaang namte leh Sente cih bang galvan zuak in, kisapna ah huh uh hi. 1939 pan 1945 sung in England te $ 31.4 Billions tawh huh uh a, Soviet gamte $11.3 Billions, French( Pian-cit) te 3.2 Billions, Sen(China) te 1.6 Billion tawh huh uh hi. Tua hun a, a piak khiat uh huhna teng leiba siik kik ding hi leh tuhun $656 Billions tawh kikim ding ci-in sumbawl siam te in gen uh hi. A dang cimawh huhna a piak kawikawi uh $ 2.6 Billions hi a, phinciil in sazian bawl lo uh a, gam tampi ah puak kawikawi uh hi. Hite in kumpi piak hi a, biakna mintawh a puak uh huhna ki hel lo hi.\nSoviet Russia te a huhna uh vante bang Arctic tuikhal mualpi kantan in galkap tampi sih lawh uh hi. Galsung a zat ding Jeep Car 4000,000, mawtaw pi Truck 12000, galkapna Tank car 7000 val, Galvanleeng 11401 tak tawh huh uh hi. Neek leh dawn America gam pan ki bawl sitset 1.75 Million tons puak uh ci zen hi.\nGalpi Nihna ah Italy, Japan leh Germany te-in a lelh diipdeep mah bangun galzo pawl zong a khut na ngawn uh laam zo nawn lo uh a, zawm dikdek uh hi. Leitung a om mihing million 60 vaal(Kawlgam milip sang tam zaw) si uh a, a om laite zong in ciahna ding inn leh lo kician a nei omlo hi. Tua ahih manin Pu American te aw ci-in ni tumna lam ng in khut dawh tek uh hi. Japan te na ngawn pen Hiroshima leh Nagasaki vai ah thangpai zo nawn lo in Amerca te kawngah hong luai ta uh hi.\nA hizong Sen(China) ah Chiang Kai Shek in gal hong lel a Taiwan tuikhul lam ah meikhup in va tai mang hi. Mao Tse-Tung hong kah ciangin America nusia in Russia tawh ankhing tuibuuk ki khol in nitak khuamui sim na ki hawh luailuai uh hi. Tu-in America te huhsa Soviet leh China hong ki pawl in Pute hong lehdo ta uh hi. Pute lo lamsak ki neh zolo ci-in mipil Zomi te in a gengen mah hi ven, tu dong demzo saap lo uh a, America te a pai na peuh ah langpang buang-maivil buang khat in ui-nuam bangin khiang daidai niloh uh hi.\nPolitics in Tawntung Galneilo/Khantawn Lawm Zong Neilo\nHun khat lai-in ui leh aak a bang America leh Japan te in Galpi nihna khit ciangin Asia-Pacific ah zawl in hong ki man ta uh hi. Russia in America te pumhuat uh a, lang pang den keii uh hi. Zo ding hi leh a that lum sin ding hi a, zolo uh hi. Sim dem in laang nana niloh hi. Tu ta dih in Russia te neih sunsun Nuclear thaupi te in America lam ngatsa in om a, America te zong dalsa in om ban ah, a zah nih tawh a kaap kik dingin ki ging mawk hi.\nObama khualzin kaal bang na kap ma leh zong, inn lam ah mei deel in ciah kullo a, a thautang te uh a mau leh a mau na ki lai ding uh hi. Thautang tawm nei zawzaw in lel ve… Tua a thautang te un tam mahmah a hih manin a hauzawzaw in zo ding hi. Russia te hauhna za nawnlo I hih manin….\nTu sung teng bang, American zong Middle East lam ah tavai pian ta uh a, a huathuat, a el el, a do do uh, Iraq, Mexico, Syria, Egypt..etc te peuh tawh ki zuii luailuai ta uh hi.\nSen(China) a hih leh pului America te galbawl ngamlo/ a neihsa neeksak zong tam ahih manin simgawt den a, sum leh pai bawlna(Economic) tawh do hi. America te langdo a om gam neuneu te( Irag/Iran/Pakistan.. Taliban, ISIS… cih bang te) te thau hoih nono zuak uh a, a meet khawng zong hawm zel uh hi. A beisa ah Kawlgam zong tawh tuadann ee maw…\nSente in sum abawl ciangin kuama omlohna minam neu te kiangah kumpi gilo tawh kipawl inmipi deeksi dawn tawh nasem uh a hih manin meet mahmah hi. Hong hau semsem in America pute zu khol nawnlo in, ko zong no neih te daan nei ung ci-in tal au-au ta uh hi.\nSen(China) leh India zong a khuak hoihlo bek hi a, kikhangual uh a hih manin ki vau zel uh hi. China in India langdo ding peuh mah a gui/ a tang na guan se a, antang tuuibuuk na guan zel se uh hi. India zong vengte thahat semsem a muh ciangin om thei nawnlo in America pute mah na maivil uh hi. Tu in Japan tawh gamgi buai zel uh a, South Korea tawh lah a kiho loh zawh uh sawtpi hi ta hi.\nTua hih manin Kawlgam pen Mipi in American Democracy deih in I diandian laitak Galkap kumpi in Sente bel in na tampi sem khin ahih manin Amerca leh Sente kidemna ding gam(tualpi/battle field) hong sua ta dih hi.\nA tung a I gensa thu guipi nih (1) Tuni dong American te-in Kawlgam sung thu ah hong luut nailo uh a, a ki pan phiing ding a hihi. (2) Sen tawh I kizop pen England kumpi khut sung pan Suantakna I ngah khit 1948 pan tuni dong ahihi. Gam tangthu leh kiukna (Politics) ah A tawntung lawm/a tawntung gaal omlo in a hun zui in ki pawl in kikhen uh hi. Pawltuak te in nuamsa uh a, a tuaklo te in nuamlo sa uh hi.\nEite tuni pan kua I bel diam? Zomi a tamzaw in Zeisu bel ni, ci zia tak ding hi hang. Kuate in Zeisu lungpuak leh tatzia nei hiam? (The Sun Rays Vol 1.1, No. 36 ah Taung Taman Enn Nga Ken gelh bulphuh in Kawlai pan Zolai tawh kong letkhiat hi) Suumpi\nPrevious: President Barack Obama leh tuhun Kawlgam (Myanmar)\nNext: Zomi te lawm hoih pen Mon makai pipa


url: =Souvenir: "MUVANLAI" (Lamka ah Baptist Youth Fellowship 50 Cin Phawkna)\nTedim ka zin in Lamka pan hong kipuak Lamka ah kibawl souvenir MUVANLAI ka ngah ciangin nakpi takin ka lungdam hi. Editor Dr. Neng Ngaih Lian in hong khak ding thu hong gen khit ahih hangin tua mun ah ka ngah ding ka lamen ngam kei hi. Hong puak Sia Dal Sian Pau pen Zomi sungah Zolai leh Zopau a buaipih leh a kin, a kan, a sem hi a, Lamka pan Tedim ah Global Zomi Alliance (GZA) Khawmpi a 2veina sim dinga hong pai ahi hi. Kei zong a tua ding maha Singapore pan ni khat a Tedim a tungto ka hi hi. Ka kituntuah uh ciangin lamdangsa in ka lung a dam mahmah hi.\nTuiphum Khangno Kipawlna (CBYF) kum 50 cin phawkna laibu MUVANLAI pen a lim leh a mel ka muhsa hi a, internet ah a lim leh a mel a kipholaksa hi. Ahi zongin a laibu lawngkha nailo in, a sungah bang thu teng kigelh hiam cih ka theih nailoh ahi hi.\nKa ngah ciangin ka lem pah a, "A Sunga Thu Omte (Contents)" cih teng ka ensuk dandan pah hi. Ka simnop pawlkhat ka mu pah hi. Ahi zongin ka sim pah man kei hi. Singapore ka tun kik ciangin sim dingin ka koih hi. Ka sim ciangin a sungah thu tampi ki at a, Pu Thangpum in THUKHUAL cih thului a gelh bang limci mahmah a Zomi te gamtat luhekzia kicingtak, kilawm takin hong lak hi. Zomi te a lungdam thei, a kiphawk, gamtat ciangin 'Sakhi in a tatna ding kuam kua khual' cih bangin a kidawm, a kilawm in a gamtate I hihna limtak in hong lak a, zuih tohtoh ding ahihna hong lak sitset hi. Thukhual takin gamtang khalo, thukhual khalo hileng maizum huai ahih dan hong lak ahi hi. Zomi te ngeina kiciantak nei, kilawm taka gamta, zahtakhuai taka gamtang minam hi in a pheng gamtat gawp minam hilo hi hang cih hong lak hi.\nKhangnote laibu ahih mah bangin khangnote mailam ding thu tampi ki-at a, pilna zon zia ding, zi leh pasal zon dan ding, nekcing ding nasep gina zon zia ding nangawn limtak in kigelh sitset hi. Khangno hih laitak nasep ding - pilna hahkat ding, khangno kik nawnlo ding na hih manin na khangno hun am taka manpha taka zang dinga kihanthotna leh a limci mailam na neihna dinga kalsuan zia ding cihte kitam gelh mahmah a, Zomi khangnote hih bang thu manpha na khangno laiun sim kha, za kha, thei kha na hih manun 'hampha' kong sa hi. Lengtong Pauno laphuah bangin, 'Khangno kik thei leng maw' ka ci nuam mai hi. Khangnote aw, hih laibu lei in sim unla, nuntakpih un, thuhoih tampi kigelhna hibang laibu Zomi te in kibawl mengmeng zolo phot a, mailam ah kihanciam saan ding hi cih bel ka ummawh hi.\nA sungah maan lui tampi kiguang a, deih bang hileh tua sanga tamzaw kiguang lailai leh a hoih tam cih ka ngaihsutna hi. Kei bel na huaiham kha pahpah. Zomi te thupiang, thuciamteh huaite, banghang in tampipi laibu khawngah guang ziahziahlo i hi hiam a ci nuam pawl ka hikha pahpah hi. A kik ding cih i ngak ciang a kik ding pen gamla nuam kha pahpah ahih manin. Bawlvet pen bawl ekek mai ding ahi ka ci nuam hi. Hih zah a kikhum zong hoih khom veve, laimai zong tam mawh kei, ahi zongin laidal sawm khat behlap lai leng tampi kiguang zo lai ding cih ka ngaihsut ciang pammaih a sa, a amlua kha hi ing.\nThugenpi Rev. Dr. JM Ngul Khan Pau in a thugen ding Sermon Outlines khempeuh guang ahih manin hih huna thu kigen khempeuh a toma muh pak theihna om ahih manin laibu bawlte ngaihsun siam uh kasa hi. Mailam ah Zomi laibu bawlte peuhmah in hih dan zui thei leng bel thugente thugen a tomlak kisim den thei ding cihna hi. A kigen bangteng cih kisansat thei ding hi. Tua ahih manin mailam zatzia ding hoih khat hong lak hih MUVANLAI laibu pen thupi kasa mahmah hi.\nKhangno te mailam ah makai sem ding ahih manun makaih zia nam tuamtuam omte kigelh a, a hoih teng teel siam a zangsiam dinga kisinna dingin LIMLANG bangin a kikoih ahi hi. Makai hoihlo leh Makai hoih kigamlatna khawng kikoih dimdiam ahih manin manpha mahmah hi. Zomi khangno tampi in makai hoih a sem dingin lungsim bawl, puah, kilamto, kibawlpha ding cih ka um hi. Gam leh nam itna hang bek a makai sem ut hilo in makai sep siam limlim zong tampi i om a kulzia hong kilangsak hi.\nNa huaiham kha lua ka hitam, Thului picing tampi kiguang lai leh aw! hoihzaw sem ding hiven maw ciin ka ngaihsun kawmkawm hi. Zolai ciik taka gelh siam kitawm hiaihiai ahi tam cih zong hong ngaihsun sak hi. Zokam leh Zola zong kizunlo in kipuah zolo ahi tam ka ci nuam hi. Laigelh leh thuluanzia ciik mahmah zolo sak hun om dekdek hi. Laigelh kidemna ah zong a dangte laigelh bangciang hi hiam cih khawng hong ngaihsunsak phial hi. Laigelh kilunglut nawnlo maw, laigelh kihanciam dingin kihanthawnlo maw, Zolai, Zokam, Zopau, Zola te limtak kizun, kipuah, kikhangtosak, kilamto zolo ahi tam cih khawng hong ngaihsun sak hi. Pau dang i siamte manpha sa ing, ahi zongin eima pau leh lai mangngilh lianga tuate i siam leh bel a sum ding eimah i hi kha ding hi.\nMUVANLAI sim nuam mahmah in, ka lungdam mahmah hi. A sem a bawlte Topa in a tamzaw sem semkhia thei dingin tha leh ngal, pilna siamna, ciimna a kicingin hong piaksakta hen.


url: =Thuthak Tomkimcing 8 July 2014\nA. Tamu ah Min Ko Naing pai ding.\n2008 Myanmar gambup thukhun 436 bawl phatna tangko ding in India - Myanmar gamgi Tamu khuapi ah 13 July 2014 ni in Min Ko Naing te pai ding uh a, Tamu om NLD te in vaidawn na leh vai kisam bangbang vanpih ding uh cih NLD U Myint Zaw in gen hi. Aprilmoon Hall ah thu tangko na bawl ding uh cih kiza hi.\nB. Kumnih sung ata no inn khuam tung ah khau tawh khih cip.\nCambodia gam ah Numei khat in sumleitawi nading in atano kumpih pha vapong hi. Tano kumnih sung sum ponh nate inn khuam tung ah akhe pan in khau khin cip hi. Kemarak Pumin kici khuapi ngei om khua no khat mun ah thupiang hi a, Palik te leh Naupang kemcing te in honkhia uh hi. Phnom Penh Post gen dan hi Tua naupang no khat veivei tuiduh lua ahih man in azun tui akhut tawh dawh in dawn thei ci hi. Sum leitawi nu in lah atano tanzo pak loh ahih man in aponh na mun ah ataisuah ding lauhna tawh akhe leh inn khuam khin khawm ahi cihi.\nC. Religions for Peace thu tawh Russia ah khawmpi.\nAsia- Europe gamsung ah akhatvei na adawlsang pen Biakna leh Ngeina khat leh khat holim khopna ASEM High-Level Conference on Intercultural and Inter-Religious Dialogue ninih sung 3-4 July in nei uh hi. Gam 35 pan in Biakna namkim Makai pi te kihel uh a, thu 50 thu kimna nei uh hi. Biakna kim ah Itna (Love) tungtawn in (Common Platform) khua sak kim na leh Upna sanna kibang lo teng pan in ki thu thuakhop na (Unity in Diversity) mapang khawm theihding gel uh hi. Biakna Paaina khat peuhpeuh ah Upna hang in akizang lasakna, Thugen na, Thu ngetna Kikhop na khawmpi tuamtuam bawlna in Biakna khempeuh in vun leh hawng (Outer Shell of Religions) hi -in ahih zong zat zia kibang kimlo hi. Kizahtak sak kimtek leh buaina omlo hi cih muhna nei khia hi. Biakna namkim ah Thumaan cihtak na zatkim diktel siamna in' eite khuavel buaina beiveng sak hi. To understand the Truth is our common solution of our common problems. Tua man in Biakna in buai na ding hilo in kileem na ding hi.


url: =US in Russian Diplomat 35 ahawlkhiat hangin Russia in US uliante hawlkhia loding ~ TK Lian :: ZOMI DAILY\nposted on 31 December 2016 at 2:03 pm Lomkholna: News, Russia, Thangkhanlian, World\nDec. 30, 2016: US in gam khat leh gam khat kikal a ulian nasem (diplomats) Russia mi 35 US in hawl khiat (expel) hangin Russia in US diplomat-te Russia panin hawl khia lo ding hi ci-in President Vladimir Putin in ci hi ci-in Kremlin in pulak hi.\nRussian foreign minister Sergey Lavrov in bel Putin kiangah US in Russian diplomat 35 a hawl khiatna thuk kikna dingin Moscow ah US diplomat-te nasepsak nawn loh ding hi ci-in Putin na hanthawn hi. Ahih hangin Putin in bel US tua bangin a gamtatna hangin US-Russia kitaunana ding siasak lel a, tua ahih manin US President kiteelcing thak Trump in bang ngaihsutna hong nei hiam cih ngak lai ni ci-in dawng hi.\nUS President Barack Obama in bel Russia in Putin’ thupiakna bangin US presidential election na-ah Democrats candidate Hillary Clinton a cing lohna dingin cyher-hack bawlsak hi ci-in ngawh hi. Hih thu hangin Obama in phuba a lak theih bangin a za let a bei ma-in lak ding hanciam teta hi. Putin in US in Russian diplomats 35 a hawl khiatna thuk kikna dingin Russia in USte embassy nih khak theih napi-in leitung thukhun om bangin tua bangin kingongtat nuam lo hi ci hi.\nPutin in US in Russian diplomat 35 a hawl khiat ten a innkuanpihte uh tawh hun nuam zat theihna ding hun ngah uh a, USte diplomats leh a tate uh Russia gam-a om tengin Kum thak muakna leh Christmas party Kremlim ah hong zatna dingun kimuak in kicial hi ci hi.\nRelated: US Federal Court in Hillary Email kanna ah kihelding in Trump’ Attorney General cial\nUK a sem leh Russian newpaper Kommersant a political anaysis Sergey Strokan in Russian Embassy kiangah December 29, 2016 in hih bangin Putin a gamtatna pen police hoih (good cop) bangin gamta hi ci hi. Russian Political parties ten bel Obama’ administration hih bangin Russian diplomats a hawl khiat bangin Russia in zong US diplomats-te a hawl khiat pah ding hi a, Trump bangci bangin hong gamtang hiam cih ngak kul se lo hi ci uh hi.\nPrevious: Syria ah Rebel te ukna tunglam panin kikap, mi 15 si ~ TK Lian\nNext: Vondeih Kep Ding – 86 (Dimno’ Pa)\nZomi le GZA ~ Lian Za Tuang\nUSA, Kentucky pan Nu Joyce Pum En Niang (Suantah-Dopmul beh) in hongnusia


url: =A maan taktak nuntakna lamah :: ZOMI DAILY\nA maan taktak nuntakna lamah\nposted on 27 April 2016 at 9:20 pm Lomkholna: Biakna, DavidTuang, News\nNeih leh lamh leh sum leh paai ngahna lamah khangto na pi-in, Pasian deihna bangin zangh lo a, kha thu lamah ki lambehna(khantohna) i neih theih kei leh tua khantohna pen khantohna maan taktak hilo hi.\nTua mah bangin, pilna, siamna leh theihna lamah khangto napi-in, Pasian’ minthan’ gamzai nading leh midangte’ phattuam nadingin zangh lo a, angsung thu bek thei-in, eima phattuam nading leh eima minthan’ nading bekin i zat leh tuate khempeuh pen, pilna, siamna leh theihna maan taktak hi lo hi.\nNeih leh lamh, sum leh paaite a kipan, pilna, siamna leh theihnate khempeuh pen Pasian’ deihna banga zatsiam/zeeksiam na tawh amaan taktak nuntakna kinei thei pan ding hi. I pilna, i siamna, i theihnate leh i neih, i lamh, i sum leh i paaite i zat/zeek dante pen, Pasian’ deihna tawh akituak mah hiam(piangthak khat ii tatzia dingin a kilawm mah hiam) ci-in, lungngaih kikkik ding kisam mahmah hi. Pasian’ deihna tawh kituak, amaan taktak nuntakna lamah kalsuan ni.\nA telsiam dingin Topa’n thupha hong pia ta hen. Amen!\nPrevious: Westminster Hall ah Aungsan Suu Kyi Thugen (Zokam)\nNext: Zomi Literature: Khiatna tuamtuam anei “leh” ~ Rev. Pau Lian Mang\nJapan gamsung tuicin tuahsiatna hangin misi kibehlap toto, mi 141 sikhin\nKhangno le Ngeina ~ Rev. Kai Cin Mang\nYangon: Zin alinciang ki kepziading sanginn 100 ah ki sinsakding\nMipil Galileo tangthu – Part 1\nSum koici zonding ~ Deih Tung


url: =Sawltak Tangthu 2 | Siantongluan\nSawltak Tangthu 2\nPentekos ni hong tun ciangin Jesuh a um mi khempeuh mun khatah kikhawm uh hi.\nTua laitakin huihpi nung bangin huging khat hong tungvat a, amaute kikhopna innsung khempeuh hong dim hi.\nTua ciangin leii tawh a kibang meikuang bang pian amaute lakah hong kithehthang a, tuate in mi khempeuh sukha kim hi.\nAmaute khempeuh Kha Siangtho tawh kidim uh a, tua Kha in minam dangte pau tawh amaute a pau theisak hi.\nTua laitakin biakna pawi siim dingin gam tuamtuam panin a hong pai Jew mi biakna hahkat mi tampi tak, Jerusalem khuasungah a om uh hi.\nHih huging a zak uh ciangin mihon tampi tak hong kikhawm uh a, hih Jesuh a um mite thugen pen amau pau ciatin za uh ahih manin lamdang a sa mahmah uh hi.\nAmaute in hih thu lamdangsa mahmah uh ahih manin, "Hih thugen mite pen Galilee mi vive hilo ahi hiam?\nTua hinapi-in bang hangin amaute thugen pen eima pau ciatin za ihi hiam?\nEite pen Parthia gam, Media gam, Elam gam, Mesopotamia gam, Judea gam, Kappadosia gam, Pontas gam, Asia gam,\nFrigia gam, Pamfilia gam, Egypt gam, leh Sairin khuapi gei-a om Libya gamte pan ihi a, pawlkhatte Rom gam pan ihi hi.\nJew mite leh Gentail mi Jew biakna a zuite ihi a, pawlkhatte pen Krete gam leh Arabia gam pan ihi hi. Tua bang hinapi-in, Pasian sep na lamdang liante a kigenna eima pau ciatin i za hi," a ci uh hi.\nAmaute in lamdangsa-in lungmang mahmah uh a, "A bangci thu ahi hiam?" ci-in khatlekhat a kidong uh hi.\nAhi zongin mi pawlkhatte in hih Jesuh a umte simmawhbawl uh a, "Zukham ahi uh hi," ci-in a zahko uh hi.\nTua ciangin sawltak sawmlekhatte tawh a omkhawm Peter hong dingto-in, mihonte tungah nakpi takin thu hong gen a, "Ka mipih ahi Jew mite leh Jerusalem khuasunga om mi khempeuhte aw, hih thupiang hong gen ding ka hih manin limtakin na ngai un.\nTuhun pen zingsang nai kua hi pan ahih manin, note ngaihsut bangin hih mite zukham hilo uh hi.\nHih thupiang pen kamsang Joel in a gensa thu hi a, tua sungah,\nPasian in hih bangin gen hi: Nitawp ni ciangin, mi khempeuh tungah ka Kha ka sung ding a, na tanute uh leh na tapate un keima thu taangko ding uh hi; na tangvalte un maang mu ding uh a, na puteekte un mang man ding uh hi.\nTua ni ciangin ka nasem numeite leh ka nasem pasalte tung nangawnah ka Kha ka sung ding a, amaute in keima thu gen ding uh hi.\nTua ciangin vantung leh leitungah hilhkholhna lim leh na lamdang ka bawl ding hi. Sisan kiluansakna, meikatna leh meikhu sahpi hong om ding hi.\nTopa ni, a lian thupi ni, hong tunma-in ni hong mialin, kha, sisan hong bang ding hi.\nAhi zongin Topa tungah huhna a ngen khempeuh in hotkhiatna ngah ding uh hi, ci-in a kigelh hi.\n"Ka mipih Israel-te aw, hih ka thugen na ngai un: Nazareth khuami Jesuh tung tawnin Pasian in lim leh na lamdangte bawlin na hong sem ahih manin, Jesuh pen Pasian sawl nasem ahihna teltakin na thei uh hi. Hih thu pen note lakah a piang thu ahih manin nomau mahmah in na thei uh hi.\nPasian in thu a ma theihkholhna leh ama geelna tawh kizui-in note khutsungah tua Jesuh a hong piakding a ngaihsutsa hi a, note in singlamteh tungah khai-in migilote khut tawh amah na that uh hi.\nAhi zongin Pasian in misite lak panin amah hingkiksak a, sihna in amah lencip zolo ahih manin sihna hanga gimna panin amah a suaktasak hi.\nBang hang hiam cih leh David in ama thu a genna-ah, "Topa ka maingat tawntung a, ka taklamah amah om ahih manin lungkhamna ka thuak kei ding hi.\nTua ahih manin ka lungdam a, kei ka nuam hi. A si thei mihing ka hih lel hangin lungmuang takin ka om ding hi.\nBang hang hiam cih leh misite gamah kei nong nusiacip kei ding a, na nasem keimah muatna nong thuaksak kei ding hi.\nNangmah in nuntakna lampi na hong lak khin a, nong ompihna tawh kei nong lungdamsak hi, ci hi.\n"Sanggamte aw, note theihdingin i pupi David thu a teltakin kong gen ding hi. Amah si-in kivui a, a han zong tu mahmahin eite kiangah omlai hi.\nDavid pen kamsang hi a, ama tunga Pasian thuciam a thei hi. Ama suante khat, amah bang teek mahin kumpi-in a bawlna ding Pasian in thu a ciam hi.\nPasian in a sep ding thu David in mukhol ahih manin, Mi site gamsungah amah kinusia lo a, a sa a muat kei hi, ci-in a gen ciangin, Khrih thawhkikna ding thu a gengen ahi hi.\nPasian in sihna panin hih Jesuh hingkiksak a, kote khempeuh pen hih thu a thei teci vive ka hi uh hi.\nAmah in Pasian taklamah omna dongin liatna ngah a, ama tungah Pasian in a ciamsa Kha Siangtho zong a ngahkhin hi. Tu laitaka na muh na zak uh nate pen kote tungah a hong piak tua Kha Siangtho ahi hi.\nDavid pen vantungah a kahtohloh hangin amah in, Topa in keima Topa kiangah: Na khe nuai-ah na galte kong koihsak matengin ka taklamah na tu in, ci-in gen hi, ci hi.\n"Tua ahih ciangin singlamteh tungah na thah uh hih Jesuh pen Pasian in Topa leh Khrih-in a bawl khitna thu, Israel mi khempeuh in teltakin thei ta un," a ci hi.\nAmaute in hih thu a zak uh ciangin a lungsim uh nakpi takin sukha a, Peter leh sawltak dangte kiangah, "Sanggamte aw, bangci gamtat ding ka hi uh hiam?" ci-in a dong uh hi.\nTua ciangin Peter in amaute kiangah, "Na mawhna uh kisik un la, na mawhna uh hong kimaisak theihna dingin Jesuh Khrih min tawh tui kiphum ciat un. Tua hi leh Pasian piakkhong Kha Siangtho na ngah ding uh hi.\nBang hang hiam cih leh Pasian in ama kamciamna pen note tung, na suan na khakte uh tung leh gamlapi-a om mi khempeuh, i Topa Pasian in a sap mi khempeuh tungah a hong bawl ahi hi," ci-in a dawng hi.\nTua ciangin Peter in amaute tungah thu tampi genthuahin hanthawn a, "Hih migilote gimthuak ding na tuahkhak lohna dingun nomau mah in na suahtakna ding uh lampi zong ciat un," a ci hi.\nMi tampi in ama thugen umin tui kiphum uh a, tua ni-in mihing tul thum bang kibehlap uh hi.\nAmaute in sawltakte tung panin thu sinin amaute tawh kikhawl uh a, amaute tawh an nekhawmin, thu zong a ngenkhawm uh hi.\nSawltakte in lim leh na lamdang tampi bawl uh a, mi khempeuh in lamdang sa mahmah uh hi.\nThu um khempeuh kikhawlin omkhawm uh a, a neihsate uh zong a neikhawm uh hi.\nAmaute in a neih a lamteng uh zuak uh a, a sumte pen amau kisapna tawh kizui-in amaute lakah a hawm uh hi.\nNisimin biakinn-ah kikhawm uh a, a innte uhah an nekhawmin, lungdamna leh kiniamkhiatna tawh a ne ciat uh hi.\nPasian phat uh a, khatlekhat thupha kideihsakin a om uh hi. Pasian in nisimin hotkhiatna a ngah mi kibehlapsak tawntung hi.


url: =Na khempeuh in thupha hi; Na zattheih ding thupipen hi :: ZOMI DAILY\nNa khempeuh in thupha hi; Na zattheih ding thupipen hi\nposted on 25 March 2015 at 4:22 pm Lomkholna: Article, Khanno\nIsrael minamte pen bawngnawi le khuaizu luanna gam akici Canaan mun neuno sungah kawcik tak in om uhi. A kim apam vuah a thahat arab gamte in umcih hi. Ahi zongin Israel te in “Arab te tung lungdam ko ding kisam hi. Amaute in eite tuipi sungah hong phumcip in hong sisak nuam uhi. Hih in eite ngaihsut thakle hanciamnopna lungsimte hong guanine na thak, muhna thak te hong ngah sak zaw ahi hi.” ci’n kipak takin genkhia uhi.\nIsrael pen a gam sungah Palistine tawh buaina pi khat nei uhi. Gam pualam ah hileh lah a gal uh Arabte om uhi. Gamsung gampua ah daihna, kilemna anei gamkhat hilo bekthamin khuahun le gammun siatna ah zong omkha lailai uhi. Gam sung mun tamzaw pen sehnel gam hizaw in kum khat sungin guahpen ni 30 khawng bek zu hi. Tui hamsa ahih manin tui a ngah theih nading un ngaihsun tawm, bawltawm uhi. Tua hi a, Israel te in tui tak takkhat bekbek nangawn mawksuak sakloh in singzung te kiangah tungsak thei mawk uhi. Mehteh mehgah, nektheih kicing takin nezo bek thamloh in leitung gamdangte ah puak uh ahih manin kumsim in sumlut dollar 2 billions bang ngahlawh lai uhi.\nIsrael te in tuipi tui a la pen a khum dingin khelna setinnpi 5 nei uh a, gambup tuinek 80% pen tuipi tui pan alak uh tuite ahi lai hi. Akisam lai 20% pen akizangsa tuite zatkikna pan in ngah uhi. Israel gam in leitung ah zatsatui/ buakkhiatsa tui a zangkikpen gam zong ahi hi. Tui zatsa/buaksa i 80% bang pen a zangkik uh ahi hi. Anihna in Spain gam hi aa, zatsa tui 25% bek zangkik zo uhi. (Zatsa tui zangkik cih ciangin zatsa tuite pilna kikop in set tawh siansuah kik khit ciangin zatkikna ahi hi.)\nIsrael gam hong piankhiat khit zawh ah gamsung mimal phazah pen a zah sawm in hong khang hi. Ahizongin tui kisam, tui kaang cihte omngeilo mawk hi. Minam dangte in bangmah a sep theihloh uh sehnel gammun te ah Israel te in mehteh mehgah ciing thei uhi.\nA nungta Pasian in Israel te sehnel gam pia hi. Israel pen lokhawh, khaituh tawh hong khangto uhi.\nA nungta Pasian in Singapore te ni taang pia hi. Singapore pen khualzin, gamvak nasepna tawh hong khangto hi.\nA nungta Pasian in Newton pen apple pumkhat pia hi. Newton in leitung hupna tha hong mukhia hi.\nA nungta Pasian in Disney pen zusa no khat pia hi. A minthang cartoon lutang in hong omto hi.\nTua hi a, Pasian hong piak, hong guat nate pen “Kei aading Pasian thupha lianpente hi” ci’n um in. Pasian tung ah lungdam ko in. A kizangthei le kimanna nei dingin zangkhia in. Nang aading khantohna bekthamloh gualzawhna tampi ngahtheih nading thute zong ahi hi.\nZogam keugaw gam, mual lak kendawn nuntakna hamsa aki ci mun, Zomi te mizawng, nuntakna niam cih thute mailam ah koi dan in hong piang ding cih tua gamnei Mimal khatciat tungah ki nga hi.\nNk Khanno (Zingsol)\n(Nine Nine Sanay let laikhat Zolai in konglet khiat kik ahi hi.)\nPrevious: ZNC/ZCD vai tello pawl\nNext: Kum Tul Maanna (The Millenium) ~ Rev. Zam Khat Kham\nApasal tawh alumkhawm numeikhat azi in atheih ciangin avan sungah zasan hensak\nZAM Thupuak :: 22 June 2014\nAustralia ah sangnaupang numei khat ii aphei tungpan Phone puakkham ~ ZD\nA 68 veina Zomi Nam Ni Malaysia ah nopcitak kibawl


url: =Ahi bangin san theihding kisam ~ Cing Van Kim :: ZOMI DAILY\nposted on 30 June 2021 at 4:43 pm Lomkholna: Cingvankim, Covid, News, Zomi\nAhi bangin san theihding kisam ~ Lia Cing Van Kim\nCOVID natna pan kidal theih nading le a phatuam kibawlna (effective treatment) i ngah theih nadingin kal masa in COVID om takpi banah kizeel ta, cih sang masak ding ahi hi. A banah laugawp ding a hih loh hangin COVID pen mikim in ngah thei, ei mahmah in zong ngah thei, cih sang ding ahi hi. “Natna nei ing” cih amah le a mah kiphawkna (self-awareness) omlo pi-in a thuak natna tawh kituak ding zatui/kibawlna le kidal kholhna dingte kipia thei, kizuisak thei ngeilo hi.\nCOVID ngah khak zumhuai lo\nCOVID ngah khak pen zumhuai lo hi. Kidal zawhloh man le pelh theihloh a hang tuamtuam tawh kingah thei himah leh, mi’ neihsa a laak sak guta bangin zum ding hi peuhmah lo hi. Ahi bangin kipulak ding zong kisam hi. Tua hileh i kiim i paam te a khual siam i hi a, tualsung mawhpuak (Societal responsibility) zong ahi hi. (Zum ding cileng kei zong cidamna nasem khat ka hih banah COVID huhna ngah theih nading hanciam mahmah khat himah leng, keimah zong COVID ngah bek thamlo, ka pianna pa in zong hong nusia lai ahi hi.)\nMore: Genloh a phamawh ta thu ~ Cing Van Kim\nAhi zongin ahi banga sang siamna in a nung sang ah lungsim cidamna hong ngah kik sak baih zaw tham hi. I ipcipna in i lungsim pumpi hong kiam sak zaw hi.\nVictim blaming hih lo ding\nMipi te in zong COVID a thuak kha/a sihlawh te le innkuan pihte zong mawhnei bangin galbawl ding hilo a, a thuak kha te mawhsiat ko bawlna (Victim blaming) zong i bawl khak hetloh ding kisam hi. Khentuam bawl loding i cih ciangin va neek gawp ding cihna hilo a, lungsim a na sak thei ding a tuamtuam te bawlloh na cihna ahi hi. A kisukhalo lampi tuamtuam tawh tha kipia thei lua hi. Lia Cing Van Kim\nPrevious: Jackma’ mangpau sinna\nNext: Covid 19 hong laang phasan hi ~ Sia Do Khup


url: =Tate tungah cikmah hunin gending kilawmlo thu 7 te :: ZOMI DAILY\nTate tungah cikmah hunin gending kilawmlo thu 7 te\nposted on 26 December 2014 at 12:47 pm Lomkholna: Article, Khanno, Theihhuai\nLeei kep zawh ding pen thupi hi. A diakdiak in tano, naupangneu te mai ah pau ciangin kidop huai mahmah hi. Na kammalte in amaute tungah kaw bangin kimat in olno takin kilakhia kik theilo hi. Na kammal zat dante le kampau kidawm inla anuai aa thu 7 te zong napelh zawh nading hanciam hamtang in.\nNulepa te in i tate ahoih dingin i lamen kim ciat hi. Ahi zongin, nulepa pawlkhatte in a tate mai ah kammal kilawmlo, kampau hoihlo a paukhiatna hangun a piangkhia ding a nungsang thute olmawh khalo uhi.\nNaupang pattah dan ding tawh kisai in mipil ten kum tampi sung zong in, bawl in phuah in om uhi. Ahizongin khat veivei ciangin a hoihlam sangin a sia lam khawng zong piang thei mawk hi. Naupang khat koi ci pattah ding, koi ci makaih ding cih thu hoihte tawh kikop in a langkhat ah zong thusia in na zui veve hi.\nNaupang khat a umbawk pai hun a kipan in nulepa te pattahna, bawldan thute tung kinga in a lungsim puak hong kilam ahi zaw hi. Hi bang hun ah hoihtak a makaih le apantah thei nulepa te pen lampi man a kha siam nulepa te hong suak uhi.\nHih anuai aa thu 7te pel hamtang in\n(i) Zuau gen kei in\nNulepa ten tate nasepna khat peuhpeuh pen aman neilo asuah ding ki deihlo hi. (Gtn. Laisin sangkahna, zatui zaha neknate). bangmah ci kei ni teh, bangmah hikei cih na le tua tawh akibang kampaute tate mai ah kidop huai hi. Nulepa pen tate aading in a etteh uh lamlak aksi ahi hi. Nulepa in zuau a gen uh leh, taten zong a sawtlo in zuau hong gen thei pah ding uhi.\n(ii) Atawntung in aw, he ci den kei in\nVaipuak laktheihna lungsim anei nulepa te in amau uukna le lunglutnate ah ahoih pen deih uhi. Ahizong in Itna icih pen nate tawh kiciamteh theilo in na khualna le na veina tung ah kinga zaw hi. Ahizong in, ihk, hilo na cih na hangtawh na tate ngaihsuttawm theihna lungsim (creativity) kisia sak kei in.\nKhinkhai na leh thuman na (fairness) in a thupi pen ahi hi.\n(iii) Min khel vawh kei in\nPhawh (sponge) khat in a kim aa om tuite a hup mang dan mah bangin, na tate in na kammal, kampau te hup pahpah uhi. Dahpa cin na sap le thadah pa, bangmah hanciam nuamlo mipa khat in hong khangkhia ding hi. Tua hi aa, min hoihlo, min khel te vawh kei in. A kicing sitset kua mah ki omlo hi.\n(iv.) Teh-kak kei in\nNulepa te nisim gamtat kampaunate tungpan tate in tawmtawm in a gamtat kampau dan ding sinin la uhi. Mi khat tawh na tehkhak ciangin na kammal zat theih ahi Na nau sang nangh zaw lawmlawm, Na lawmten hoihtak bawl thei in, a bangcia nang hoihtak bawl theilo? A bangcia Cingpi bangin thumang lo na hia? cih te in naupangte angsung lungsim (childrens egos) te susia hi. Hi bang te hangin na tate amaule amau hi akisakna, thupi akisakna lungsim omlo in mikhat langpan nopna lungsim le hazatna lungsim lam ah lampial sak zaw hi. Hih in ahih leh naupang te tung bek ah hilo in khangno, upa khangham te tung ah zong a hi thukhat ahi hi.\n(v) Gensia, kosia kei in\nO laimal bem velval a at ciangin bemkim lo in ki kui zingzeng kha thei mah ding hi. La asak ciangin a aw zaulen kha thei mah ding hi. Amau te sepna ah a manlohna te ah thapia in, amau te ngaihsutna, a maute sepkhiat ngamna te ah phat bawl zaw in. Amaute laisinna, nasepna, melpuak, kikholhpih lawmlegual, le a teel uh thute ah kosiatna le gensiatna zang kei in. Amaute gualzawhnate le hoihna te ah kipakna kammal genkhia zaw in.\n(vi) Na zak noploh kammal te paukhia kei in\nKi ciamna, phuisamna, hamsiatna, hapna, nu le pa lam tawh kisai ciamnuihte, midangte gensiatna, thu khat na khat peuhpeuh upmawh batlohna, za kiatna cihte hangin thumna tauna te kihel hi.\n(vii) Mawhsiat kei in\nPa, Nu dinmun pen nasia in, lianlua mahmah ahi manin tua dinmun lian tawh a kituaklian, a kicing sitset kuamah ki omlo hi. Khat veivei ciangin, tano te hangin lunggimnate ki tuakkha thei hi. Inn a nit aa leh innpuah ding vaipuak anei pen na tate zong kikha thei ding hi. Hi bang hun ah na tate mawhsiat suk pah kei inla, zong a vaipuak a zolo pen gawtbawl kei zaw in. Khutkhat tawi, khe khat khai bangin ki bat kim liailiaina (harmony) na inn sungah ultung sak in tua hileh na mailam hunte hong tangpha semsem ding hi.\nRef; Family.share.com – “7 coisas que você nunca deve dizer aos filhos” by Michele Coronetti\nPrevious: UNA Conference\nNext: Bill Gates hauh dan\nNgongtatna tawh kimakaihna khempeuh kadeih kei hi


url: =Pasal khatin a lawmngaihnu akhennop ciang kammal tawh agenloh gamtat pawlkhat ~ Job Cinpi :: ZOMI DAILY\nposted on 4 October 2018 at 9:40 pm Lomkholna: JobCinpi, News\nNungak tangval lawm kingai a tam zawte pen pasal lam pan khenna kammal a gen masa tam lo uh hi. Kikhen ding pen numeite in gen masa zaw uh hi, ci-in sittelna kinei hi. Bang hang hiam cih leh pasalte lam pan kikhen ding lam gen masa lo hi mah leh pasal khat in numei khat a khen nop ciangin a kammal tawh gen loin a gamtatna tawh lak uh uh hi. Tua manin numeite in a lawmpa in amah ngai nawn lo hi, kithuahpih nuam nawn lo hi, cih thei ahih manin numei lam pan khenna kammal gen uh hi. Tua ahih manin Pasalte in numei khat a khen nop uh ciangin bangci gamta uh hiam cih thu gen nuam hang.\nHong awlmawh pha nawn lo ding\nAwmawh pha nawn lo cih pen a kilang khia pen dinga gamtat khat ahi hi. Pasal lam pan hopih masa ngei nawn pha lo, numei lam pan hopih sunsun leh dawn nading a kisam ciang bek dawng kik, tua zong a tom thei pen ding ngaihsun. Mi mawkmawk khat tawh koho bang le, cihte pen pasalte lam pan khen nuam ta hi, cih lahna lim ahi hi.\nTatna khempeuh mawhsak den\nHih zong a kilang khia mahmah khat ahi hi. Hekna tatna khempeuh ah mawhsak den, mawhna zong den, a om kei leh zong bawltawm cih bang phialin o ding uh hi. Kingaih cil lamin bangmah awlmawh lo napi a nung lam ciang, tua na ci, na tuaci gamta, hoih kei, ka lungkim kei ci ding uh hi. A lawmnu hoihna muhsak nawn loin a mawhna bek zong ta ding hi. Mawhsak ding, lungkiasak dih cihna ahi hi.\nOmkhawm napi khattang kisa den\nOmkhawm cih ciangin amah tawh kithuah kikhawl napi lungkim bang thei lo, khattang kisa lai veve, cihna ahi hi. A taktakin lawmngaihte tawh tutkhop khawlkop hun cih pen lungnop mahmah ding hun ahi hi. Ahi zongin a tunga thu nihte tawh kituakin hong awlmawh pha nawn lo, hong lungkimsak pha nawn lo ahih manin khattang kisakna hong om ding hi. Tua pen pasal tung pan a kothei ding hi lo a, numeite lungsim sunga thuak khak ding thu ahi hi.\nHong nawlkhuin nuam ta ding\nKimuh ding hun ciangin zong thalawp pha lo ding uh hi. Ut lo, kimu nuam lo, ci lo ding uh hi. Ahi zongin paulap tuamtuam zong thei uh a, paulap a om kei leh zong thalawp het lo ding uh hi. Kimuh ding gen khol khin napi a hun ciang a hang tuamtuam tawh a ni khin kik, kimuh ding sang a thupi zaw om, ci-in hong nawl khin nuam ding uh hi.\nLungduai zo nawn lo ding\nNa kingaih cil lam tawh a lungduai dan, a thuak zawh dan kilamdang mahmahta ahih leh hong khen nuam ahi ta hi. Heh pahpah, pasal pipi nuak pahpah, a heh kineih cihte pen a gamtatna tawh hong lak khia ahi ta hi. Hehtak lo pi a heh kineih, maisak ding lam sangin tua khialhna mawhna tawh tawnbawl ding, bawl pian ding, amah le mah a heh theih nading zong zong ding cihte hong om leh thei pah lel in. Lungkhamna nei lo ci napi nang tawh a kimuh nak leh a mai tai ngei lo cihte phawk huai hi.\nA innkuanpihte le a lawm a gualte zong kilamdang ding\nA innkuanpihte le a lawm a gualte kiangah, na tungah ama lungsim tuakzia gen loin om lo ding hi. Tua ahih manin a lawmte ahi a, a innkuanpihte ahi zongin na tungah a gamtatzia uh hong kikhel leh amau tungah na thu pawlkhat gen khin hi kha ding hi. Nang hong it nawn pha lo, hong kighuahpih nuam nawn pha lo cihte pen nang sangin a lawmte tungah gen masa zaw den ding hi.\nLawmdang a ngai bangin om\nLawmdang ngai ta ing ci masa lo kha ding uh hi. A lawmdangte muk le kam pan ahi a, midang khatpeuh pan ahi zongin lawmdang ngai ta hi. Tua nu tawh kighuah pian hi. Kimu zel uh hi, ci ding uh hi. Numei dang khat tawh muangmawhin khen leh a ut pian ta ahi uh hi. Lungdam, Job Cinpi (Zomi Laisim Nuamte)\nPrevious: Pasian koici na zahtak hiam? ~ Dr. Kaipi\nNext: Zolai malgawm dan (LST)


url: =Lai simna in khansau sak thei ~ Kham Pian Thang :: ZOMI DAILY\nposted on 1 October 2016 at 6:39 pm Lomkholna: Article\nMihing khat puahphat theihna dingin thu namnih om hi: (1) A kimu theite puahphat theihna leh (2) A kimuthei lote puahphhatna ahi hi. A kimuthei puahphat theihna i cihte pen i pumpi, lutung a om i sam hi a, sam hoihna dingin samza (hair coat) zutna, cii leh sa hoih semsemna ding vunnelza (Body lotion) nuhna, maitang hoihna dingin kizepna (Make-up) tuamtuam nuhna cihte ahi hi. A kimu thei lote puahphatnate pen lungsim a puah/ khel thei ding nate panin kingah thei a, Gtn: Itna, deihsakna-neihna, lungsim hoih-neihna cihte ahi hi.\nMihingte pen melhoih napi-in lungsim hoih kei leh a mawkna ahi hi. Tua mah bangin lai simsim leng i lungsim picing semsem in, lungsimhoih kinei thei hi. Lai thei napi-in laisim lo mite pen khuavak lut theihna ding a kihong ngei lo kong khak (Door) inn tawh kibang hi. Laisim ten lai sim lo mite sangin thu tampi thei zaw in, tuahkhak haksatnate olno takin veng /beisak thei uh hi. Lai simsimte a nuntakna kikhel baih leh khangto baih zaw hamtang uh hi. Lai simsim mite midang tawh kilawmtatzia siam in lawm hau uh hi. Laisim mi ten kuamah muhkhiat loh ngaihsutna hoih tampi mukhia thei uh hi.\nMihau, milian, gam makaite gualzawhna thusim pen a tamzaw phial laisimna mah ahi hi. Lai simna in i omomna ah university sang kahkah mah tawh kibang cih mipil, misaim ten paunak in nei uh hi. Phone hoih mahmah Teng 10 val man khat na lei sangin laibu hoih teng 10 man lei zaw le cin, na nuntakna kilamdang zaw ding cih zahin gen uh hi.\nIsrael te paunak ah, “Lampi ah laibu leh kham akiat leh laibu tawm zaw in” ci zawzen uh hi. Tua bek tham loin Israel mi ten a tate uh lai a simtheih hun ciangin a laibu tungah khuaizu nuh in liaksak uh ci hi. A deihna bulpi in laibu sungah i nuntakna khuaizu bangin a khumsak thei pilna, ciimna leh khantohna tampi om cih a lahnopna uh ahi hi.\nTua banah Brazil gam ah thongkia mikhat in thongkiat laitak laibu khat a sim khit zawh leh a thongkiat hun ni li khiam uh hi. Romania gam ah bus-line car tunga tuang khatin laibu tawi in lai a sim leh bus-line car tuan man kingen lo ci hi. Kalkhat in nai thum leh a lang laisim mite in lai sim lo mite sangin kha sawmnih leh thum khansau zaw hi ci-in mipil ten mukhia hi.\nLai simna in lungsim nuamsak, lungkimsak, thahatsak, nosuah sak leh mailam nuntakzia ding thalawpsak ahih manin, pumpi ci leh sa mahmah zong cidam sakin, nuntakna khansausak zo ci hi. Tua manin, Zomite i omomna ciat ah laisim ciat leng khangto in a cidam leh a khansau minam i suak ding hi cih deihsakna tawh Mikang lai pan Zolai/Zokam tawh hong lekkhia ka hi hi.\nTranslated by: Kham Pian Thang\nSource: Duwun, Dailynews, Trendlevel\nPrevious: ZAM Thupuak :: 02 October 2016\nNext: US kumpi in peemta mi 858 te Citizenship piakhial ahih manin sitpha kikding ~ ZD


url: ="Pate Ni" hong tungkik ta (Fathers' Day) - Biakmuan Blog\nBiakmuan Blog Zomi "Pate Ni" hong tungkik ta (Fathers' Day)\nNa Pa khualgam la ah om a hih leh hopih inla Pa aw hong it ing. Kamawhna hong maisak in cinin. Alungkimna dingin thupha bawl in na itna lakkhia in, Kamtawh maw, natawh maw, Na pa na itna lak khia in. Na pa lungkim in thupha hong pia leh leitung ah na dau pai ding hi.\nJoseph Nuntakna en a Pa lungkim sak ahih manin thupha ngah hi. LST sung ah ih muh mah bangin A PA bang mah hilo zumkham in aom lai takin atangguak in om ahih manin nuihsan in, zahpih in, a ompa Kisam sia a, Itna leh deihsakn atawh puan avasin te thupha ngah uh hi.\nTuni in Christian ih hihna sung ah LST ih et takciangin Pathu mang te Anah lawhpek na ih mu hi. Tampi om in genzo kei ni tuni in Napa tung ah thupha dawh in, lungkimsak in tua hi leh thupha na ngah ding hi


url: =Zomi leh Bitna\nZomi bek hilo leitungbup in amau gam leh amau minam a bitna dingin a hanciam uh a ngeina hi. Ahi ding mah hi a, a lamdang hilo hi. Tuikulh neu cik nangawn kituha buai keei Japan leh China te, Japan leh Korea te i ngaihsut ciang mite in amau gam leh amau minam it hi cih kilang hi. Amau kongbiang a sik, amau innkatau phalna neilo a a zatsak sawm peuhmah ui inncing bangin a nak pah uh, a kongtual dong a delh khiat uh ahi hi. A kul leh zong molhtum leh ciangkang tawh a delh uh hilai hi. Amau-a hilo peuhmah phalna omloi in zat ding a kiphallo a ngeina hi a, "inn luh" peuhmah kongbiangah molhtum tawh, temtawng tawh a kisatpuk a ngeina hi. Tua pen tu laitak gam khangto laitak nihte kinawk ngekngekna hi.\nZomi zong zawhthawh thu tawh hong kinawk, hong kivau, hong kiluh ahih leh a kidal ding kul kha ding hi. A kidal ding zong a ngeina hi a, a kisam banga panlak ding a ngeina hi. Thu leh la tawh a kidalzawh kei leh mite hihdan, mite gamtat dan, a khangto gamte nasep dan Zomi ten zong a mu ban kihita hi. "Once Upon ATime in China" cih movie khat ka etna sungah English te in China gamah zawhthawh thu tawh sumbawlna va neihsawm uh ahih manin Huang Fei Hung (Jet Li) in Kungfu tawh na dalsawm hi. Nitumna lamte in thatang tawh a kilai uh ciang lel lua mahmah ahih manin a tawpna ah cihna ding theilo in thau tawh a kap uh hi. Huang Fei Hung in zong a Kungfu tawh a dal sawm hang thautang pen dal zolo ahih manin, a tawpna ah: "Khuttum tawh thautang kizolo hi," ci hiat hi.\nThuman thudik galvan hoihpen hi a, zawhthawh thu, nawkzawh thu tawh hong kibawl leh zong thudik thuman tawh i din kip nak leh patauh omlo gualzawhna i ngah pelmawh ding hi. Tua manin thudik thuman tawh ding ding, muanhuaina leh minam itna khahsuah ngeilo ding. Bitna a omna dingin mikim tawh kilem ding hoihpen a, ahi zongin i innsung hong luh zah liang donga kithudiksak, kithukhualsak bel kul khinlo hi. Dawilok hong kici ding ahih leh khasawma suak tektek, leitung luah ding omlo ciatciat kuamah i kihtak ding omlo hi.\n"Dawilok" leh "Hiamgamna" cih thu ah Mahatma Gandhi thugen i phawk kik ding hoih hi. Gandhi pen Non-violence tawh India suahtakna ngahpa hi a, hiamgamna, gumtatna pen a deih masakloh ahi hi. Ahi zongin mite in dawilok ciin hong gen ding uh ahih leh hiamgam ding, gumtat ding a kul hi, ci hi. Thukhual na tawh India in a kalsuan laitak England kumpi in a hangsanlo, a gilo ngamlo, a hiamgam ngamlo, a dawilok hong ci ding ahih leh hiamgam ding hihang, thagum tawh do ding hihang ci giap lel hi. Ahi zongin thagumlo tawh galdona, thudik, thuman tawh galdona pen a thupi penpen ahi hi, ci hi. Hih a thugente pen India suahtakna ding a sep lai a thugen ahi hi.\nGandhi thugen Zokam tawh gualsuk pak leng:\n"Minam khat in a zahtakhuaina leh a thahatna a mansuah ding sangin hiamgamna ka telzaw thamtham ding hi, a zah tulkhat dongin."\n"Hiamgamna leh dawilokna, hih gel bek tel ding hong kipia leh hiamgamna ka tel ding hi... India gamin a minphatna leh a zahtakhuaina a mansuah ding sangin thagum tawh gupna ka kipanzaw ding hi. Ama zahtakna nangawn gum ngamlo zah donga dawilok in a gal et sangin thagum leh hiamgam tawh a kipat hoihzaw thamtham hi.\nThagum zatloh mah a hoihpen hi tawntung a, maisakna pen gimpiakna sang hoihzaw hi. Kidekzawhna pen gimpia thei ding kimlai pialo a maisakna ahi hi. Thahatna neilopi khat in 'ka kidek hi' cih tawh maisak cih bang om theilo a, zuaupi ahi hi... Ahi zongin India gam pen a zawngkhal leh thahatna neilo ahi kei hi... Kei mahmah zong thahatna neilo leh a zawngkhal in ka kihi kei hi. Hatna, thakhauhna i cih pen pumpi thatang hatna pan hong pai hilo a, lungsim ah a kiukcip theilo suakta taka ut ngeungauna (will) pan hong pai hizaw hi. Tua ut ngeungauna na neih nak leh tha nei na hipah hi.\nMihing lungtang sungah lunggulh ngeungauna, uk ngeungauna, ut ngeungauna i neihte zatkhiat pah zangzang pen a kideih ahi kei a, ahi zongin zat a kul cianga zanglo lianga omcip ding zong a kideih ahi tuan kei hi. A kul leh a kizang dinga kikoih, kidek hizaw hi. Ama dikna leh hihna a susia ding a hong pai ciangin tua mihing lungsim sunga a kidek mahmah thahatna leh lunggulh ngeungaunate ganhing lungtang pua bangin hong pusuak a, kinengcip zolo hi. Leitung i cih pen sia leh pha theihna bek tawh a kiuk, a kipaipih hilo a, thagum leh thatang tawh, hiamgam leh kilaina zong a omlo phamawh ahi hi. Tua manin hiamgam hun ciang hiamgam ding a ngeina ahi hi.\nHindu leh Muslim te pen kitawng, kido sese lo a sihtan nungta khawm ngam dingin ka hanthawn nuam hi. Ahi zongin kilem taka tengkhawm theilo a hih vet leh bel kido, kithah dan a sin tuaktuak uh kisam ding hi. Banghang hiam cih leh kithat ngamlo a lauhuaina pan a taimang, a kibuk, a kihep khiat sangin a kithah tuah mah uh a hoihzaw ahi hi. Kitawng ngamlo, kilai ngamlo, kithat ngamlo a nuntakna ah lungsim dawilok mana 'lungsim sihna' om veve hi (a pumpi a nuntak hangin). Tua lungsim dawilok tawh nuntakna pen hangsan taka kithahtuahna ah a si khat sangin zumhuaizaw hi. Banghang hiam cih leh sih ding a lauh man bek a nungta hilel a, a hangsan mana nungta hilo hi.\nKa nuntakpih thu 'non-violence' in thanemna hi deksuailo hi. Thagum zatlohna pen thagum neihloh man hideksuai lo hi. Tha kiamna zong hi beeklo a, lauh man zong hi deksuailo hi. A kisap leh, a kul leh a nasia penpen a hiamgam ding, thagum zang ngam dinga thukhualna hizaw hi. Thukhualna cih ciang lauhman, dawilok mana kithukhualsakna hilo hi. A hangsan, thagum zang nuam khat in a thagum zanglo a kidekzawhna hizaw hi.\nA thu a la tawh ei hong luh nuamte i dal zawh kei leh thagum tawh i pan kisam cihna hi. I numei naupangte bitna a susia ding, i biakna leh i ngeina a susia ding a mi hong kipat leh thu leh la tawh kidal man hinawnlo ahih manin i luang khama i pan kulta cihna hi. Tua pen thagum zatna ahih hangin a tua bek mah i hih theih a om hita hi. Tua hih kei leng numei naupang teng a sih khit ciang pasal topi teng zong a suakta ding om tuanlo hi. Tua manin dawilok a mite in hong zawhthawh, nopneha i sih veve sangin hangsan taka do a nangin i sih leh i minpha zaw lai hi. We do and live on or we die in the process...\nBangzahta in a zawngkhal zongin lauhman a tai, dawilok mana kihemkhia mi pen maizumna a theih leh a zum ding sangin a phual ah do in a si zaw ding hi. Tua pen hangsanna hi a, thukhualna hizaw hi. Bangzahta in a zawngkhal thanem zongin amah a susia dingte do in a hihtheihzah in nangin thah sawm dinga, a thah zawh kei leh aman thuakzaw ding hi. Tua pen hangsanna hi a, thagum zatna hilo hi. Ahi zongin a nasep ding pen hangsan taka galte dal ding hi kimlai lau in a tai a, a mei a khup leh a dawilok ahi hi.\nMihing in itna leh mite huhnopna lungtang a neih ding hi. Tuate khit ciang midang itloh, deihloh zong a neih ding hi. Mi muan theihloh, mi up theihloh zong a neih ding ahi hi.\nKei nung hong zui dingte in thagum zang ngamlo, a tem, a paite a zang ngamlote hitheilo ding hi. A kisap leh a zang ngam hidinga, ahi zongin zanglo a gualzawhna neih sawmte hiding hi. Galvan leh hiamgam zanglo a gualzawhna pen gualzawhna thupi penpen ahi hi.\nLauhuaina mun pana taikhia, lauhuaina phu ngamlo a kihemkhia peuhmah ama upna leh a Pasian a taisan hi a, amah leh amah zong a kitaisan ahi hi. Tua bang mite adingin tui sungah tuak in si leh hoihzaw thamtham hi.\nMi thahna pen kihutna dingin a kisam masa pen hilo a, a kul leh a si ngam dinga nuntakna pen thahatna hizaw hi. Sih ding a kingam mi khat pen thagum tawh kineh ngam se lo hi. Sih ngam cih ciangin mi thah ding utna cihna hilo hi. Hangsan taka a si ngamte a sih ciang amah a dote lungsim zo mahmah hi.\nThukhualna, hiamgamlohna cihte pen sih ding a laute kiangah gen ding nam hilo hi. Banghang hiam cih leh a kidalna ding uh lungsim hangsanna neilo uh hi.\nZusa pen ngongtat ngeilo hi, banghang hiam cih leh zawhngeu in a ut hunhun in ne ziauziau hi. Amah a ne zel zawhngeu pen ne zo hileh ne nuam mahmah ding hi, ahi zongin nek sawm in hanciam ngeilo a, a taimang dingin kiging den zaw hi. Dawilok kici theilo hi, a tua bang dinga kibawl ahih manin.\nAhi zongin mihing tangpi khat zusa bangin gamta leh dawilok kici ding hi. Banghang hiam cih leh mihing pen hiamgam ding, ngongtat ding, thagum tawh gamtang dinga kipiangsak hi. Tua a ngongtat ding pen a zat hun hi napi zanglo ahih manin a dawilok a kici ahi hi. Hangsanna cih a theilo hi a, hilh lecin tello semsem ding hi.\nKuamah ngongtat ding leh phu la dingin ka hansuah kei a, ahi zongin thuhkik ngamloh mana kithukhualsak zong ka deih tuankei hi. Sih ngam hun, ngongtat hun a tun ciang a kithukhualsakte pen sih ding a laute ahih manin a sih uh ciang zong sih thaman omlo hi.\nTua manin thukhualna pen lauhuaina, sihngam hun, ngongtat hun ciang kibuksimna hilo hi cih ka gen kikkik nuam hi.\nEi leh ei kidalna pen kidal kul sa selo a sih ding a telzawte ading hilo hi.\nNgongtatna, hiamgamna, thagum zatna pen thudik hilo napi, ei leh ei kidalna ahih a, amau leh amau a kidal theilo numei naupangte hutna ding, gupna ding ahih nakleh ngongtatna pen hangsanna hileuleu hi. Meikhup lianga nuailut sanga thupizaw ahi hi. Dawilokna in kuamah phattuamna piangsak ngeilo ahih manin.\nHiamgamna, ngongtatna, thagum zatna khempeuh ah hangsanna tuamtuam om a, pasal khempeuh in ama hangsanna a zat hun ding a theih ding, a khentat ding ahi hi. Banghang hiam cih leh midang, pasal dangin a hilh theih hilo a, a hilh ding zong hilo hi."\nThank you Gandhi!


url: =Pumzawt (Liphiat) Natna pan kidal nang :: ZOMI DAILY\nPumzawt (Liphiat) Natna pan kidal nang\nposted on 16 September 2015 at 8:28 am Lomkholna: Article, Health\nSiamah Niang Hen Cing in Zonu Tuangluan pan cidam na tawh kisai a lai at khiat hoihsa kahih man in deihsakna tawh hong at khia sawn ing.\nMikhat peuh thakhat thu in pumpi zawvat in khuahong phawk kei leh aci mek sak het lo a, anuai a bangin bawlpah ding ahihi. A ci i mek leh a khuak si huite kisia ahih man in sia huai zaw hi.\n1. Damtak intanglo in om sakpah ding hi. A tukkik loh nangin limtak in len ding\naa, a tut zawhkei leh limtak sial ding hi ci.\n2. Tua khitciangin lungno kithatsa (sterilized) tatui sutna phim tawh cina ii khutme ngateng sun in, betang cia si a paikhiat theihna dingin suuk khia dinghi hang. Tua hi leh asawt lo in cina in khua hongphawk ding hi.\n3. Pumzaw natna mah hangin a biang khawng hongsoih leh cina ii bil tegel asan dongin khut tawh nuai in kaihsak dinghi. A bil hongsan ciangin a bil nuailam ah zatui sutna phim mah tawh 2 vei tuak sun in si betang cia apaikhia dingin suuk ding hi. Tua khit asawt lo in a biangsoi hong hoih lel ding hi.\n4.A tung a teng sep khit ciangin akisam zatui te tawh kibawl theih nadingin Zato ah paipih dinghi hang. Hih bangin pumzawt natna hong om vat leh atung a dan in a dawldawl in hih leng pumzawt na tawh kipel hi.\nThunget ding bel athupi pen ahih lam mang ngilh kei ni maw.\nTopa Zeisu Tuuhuangsungpan,\nSia. Cin Za Suan\nZomi Pentecostal Church\nPrevious: Lungnopna gamla omlo hi\nNext: Pau abeithei thuhi ~ Rev. Gin Khan Nang\nMelbourne Khuado Pawi 2015\nKindergarten sanginn ah naupangno te zatuiphim tawh ataw ki dawtsak\nKua aa ding sem, bangci sep – 2\nNorth Korea gamsung ah Malaysia gammi 9 awkciplai ~ ZD\nCentral America, Guatemala gamsung ah meimual puakkham, mi 25 si in adang tampi cimawh\nKhuabup in a hau sak Nu ~ Lian Tuang